TREN GELTOKIKO IRISGARRITASUNA HOBETZEKO LANAK OTSAILEAN HASTEA AURREIKUSTEN DA - ORDIZIAKO UDALA\nUdalak proiektua hobetu du azpiko pasabidea aprobetxatuz San Bartolome eta herrigunea ere lotzeko\nJose Miguel Santamaria Ordiziako alkatea gustura agertu da udalerriaren diseinu estrategikorako lortutako aurrerapausoa dela-eta: tren geltokiaren irisgarritasuna zuzenduko duen proiektua, hain zuzen. Geltokiko nasak altxatuko dira eta hauek gurutzatzeko azpiko pasabidea eta irisgarritasun azpiegiturak egingo dira. Gainera, Udalak geltokiko azpiko pasabidearen bidez San Bartolome auzoa eta Joseba Rezola ere lotuko ditu.\nAdifek, estatuko trenbide azpiegiturak kudeatzen dituen erakunde publikoak, obra burutuko du. Tren geltokiko irisgarritasun beharrak aseko ditu, geltokiak erdigune aldetik duen sarreran eta baita San Bartolome auzotik ere. Erakundeak eta Ordiziako Udalak proiektuaren exekuziorako hitzarmena sinatuko dute laster. ‘Prozesua luzea izan da eta luzatuko da oraindik, aurreikuspenen arabera 2018ko otsailean hasita, obra amaitzerako 2019. urtea iritsiko baita. Baina epe ertainean egina ikusiko dugu eta Ordiziari bultzada berria emango dio’, esan du alkateak prentsaren aurrean.\nAkordioaren arabera, estatuak 4,6 milioi jarriko ditu lan hauek egiteko: nasen arteko irisgarritasun proiektua, azpiko pasabidea, bi igogailu eta bi eskailera eta hauek egiteko behar den obra. Geltokiko alde bakoitzean igogailu bat eta eskailera bat eraikiko dira.\nAzpiko pasabidea San Bartolomeko aparkalekutik\nUdalari dagokionez, geltoki azpitik igaroko den pasabidearen obra aprobetxatuz, 155.000 euroko inbertsioa egingo du proiektuari hobekuntza bat eransteko. Horretarako igogailu bat eta eskailera eraikiko ditu Joseba Rezola pasealekuan San Bartolome auzoarekin lotura hobetzeko. Hala, San Bartolomeko auzoa eta tren geltokia eta Ordizia bera hobeto komunikatuko dituen proiektu hau lortzeko Udalak egindako kudeaketak fruitua eman duela azpimarratu du alkateak.\nHobekuntza honi tokia egiteko, Adifek azpiko pasabidea zabalduko du eta pasabidean bertan bi gune bereiziko ditu itxitura baten bidez: alde bat geltokiko erabileentzat izango da, dagokion kontrolarekin, eta, beste aldea, auzoa eta erdigunea lotuko duena izango da. Aparkalekua hasten den tokitik abiatuko da pasabidea. Udalak Joseba Rezolan jarriko ditu igogailua eta eskailera. Proiektua udal Irisgarritasun planaren eskaerara egokitu da eta aparkalekuaren eta garraio publikoaren erabilera bultzatuko dira.\nAuzoan trafikoa berrantolatzeko Gipuzkoako Foru Aldundiaren laguntzaz egiten hasi den obrak eta ADIFek eta Udalak berak egingo duenak batuta, hobekuntza nabarmena eragingo dute San Bartolomeko aparkalekuaren erabilera bultzatzeko eta trenaren erabiltzaileak erosoago iristeko. Beste herri batzuetatik datozenentzat sarbide erosoagoa izango da, erdigunera oinez iristeko eta aparkalekuan autoa utzi eta trena hartzeko.\nSantamariaren esanetan, diseinuak irisgarritasun beharrak asetzeaz gain ‘bizitzeko eta joan-etorrirako Ordizia seguruagoa eta atseginagoa egingo du. Ordiziarrentzat ere aukera berriak sortzeko aukera emango du’.\nProiektuak geltokiaren diseinu berria landu du San Bartolometik ikusita, inguruaren irudia eta N-1 errepidetik udalerriaren itxura hobetuz.\n*Argazkian, alkatea tren geltoki parean esku artean San Bartolometik geltokiak berak izango duen itxuraren muntaia duela.


Jaialdiko arduradunek bultzada honekin Iruñean zinema dokumentalaren presentzia ziurtatu nahi dute jaialdiaren otsaileko data esklusiboetatik harantzago. Saioak urte osoan zehar banatzen dira eta, normalean, hileko azken ostegunetan ospatzen dira, otsailean izan ezik, orduan, Punto de Vista Jaialdia ospatuko baita.\nChez les Basques, Punto de Vista-ren azken jaialdian inauguratutako zikloa, Ipar Euskal Herria bisitatutako zinemagileek egindako dokumentalekin inauguratua, berriro itzuliko da saio berri batekin landa-bizitzari eta artzaintzari buruzko bi altxor berreskuratzen dituen saio berri batekin.\nGarazi eta Santazi urruti geratzen ez zaizkigun bi parajeri aipu egiten dioten bi film dira. Lehenengoa Nafarroa Beherean dago, Aezkoarekin eta Errorekin mugan; bigarrena, berriz, Zuberoa sakonean, Belagoaren mugaren bestea aldean. Leku horietatik datoz bi dokumental hauek, euskal antropologiako bi altxor historiko. Bakoitzak bere aldetik, desagertzear dauden bizimoduen azken hatsak biltzen dituzte: goi-zelaietako artzaintza bordetan udaberri-udan. Bertako azken biztanleen eskutik mugaren beste aldera eramango gaituen saio bikoitza.\nUrtarrilaren 28a, osteguna, 20:00


ADINEKO DEPENDENTZIA PREBENITZEKO PROGRAMAK\nADINEKOENTZAKO ETA BERAIEN ZAINTZAILEENTZAKO PROGRAMAK:\nOroimena, arreta, kontzentrazio ariketak eginez buruaren funtzionamendua arintzeko helburua daukan programa da.\nHelburua: Zahartze aktiboa sustatzea. Galera kognitiboa ekidin\nSartzeko irizpideak: 55 urtetik gorakoa izatea eta buruko g aixotasunik ez izatea. Zozketa egiten da.\nEguna: (Astean saio bi) Astelehen eta ostegunak L\nOrdua: (Ordu eta erdi saio bakoitzak)\n1go Taldea: 16.00tik 17.30ra\n2. Taldea: 17.30tik 19.00ra\nLekua::Kultur Etxeko 2.1. gelan\nKoordinazioa, elastikotasuna, oreka eta indarra lantzen dituen mantenuzko gimnasia programa da.\nHelburua: Zahartze aktiboa sustatzea. Galera fisikoa ekidin.\nSartzeko irizpideak: 55 urtetik gorakoa izatea eta gaixotasun fisiko larririk ez izatea. Zozketa egiten da.\nEguna: (Astean saio bi)\nOrdua: (Ordubete saio bakoitzak)\n1go Taldea: 10.00tik 11.00tara, Astelehen eta asteazkenetan\n2. Taldea: 11.00tik 12.00tara, Astelehen eta asteazkenetan\n3. Taldea: 16.00tatik 17.00tara, Astearte eta ostegunetan\n4. Taldea: 17.00tatik 18.00tara, Astearte eta ostegunetan\nLekua: Kultur Etxeko “Nagusien Txokoa”-n.\nPSIKOESTIMULAZIO TAILERRA DEMENTZIADUN PERTSONENTZAT:\nDementzia lehenengo fasean daukaten pertsonek, gaixotasunaren eboluzioa atzeratu, jakintza-gaitasun (orientazioa, hizkuntza, arrazonamendua,..) eta harremanak izateko gaitasunei eutsi, berreskuratu edota garatzeko taldeka egiten diren estimulazio saioak dira.\nHelburua: Dementziaren galera prozesua geldotzea\nSartzeko irizpideak: Dementzia fase arinean izatea\nEguna: (Astean saio bi) Asteazken eta ostegunetan\nTalde bat: 11.00tatik 12.30tara.\nLekua: Erreten lamerako lokala\nLAGUNTZA PSIKOLOGIKO TALDEA SENIDEAK ZAINTZEN DITUZTEN PERTSONENTZAKO\nMendekotasuna duen pertsona bat zaintzeak dakartzan berrikuntza eta aldaketak gainkarga, antsietatea eta depresio gabe hartzea da zerbitzu honen asmoa, moldatze lan hori ahal den neurrian erraztu eta arinduz. Antzeko egoeran dauden familiak harremanetan jarrita, arazo eta konponbideak elkar banatzea lortzen da eta elkartruke horrek eragin lasaigarri eta aberasgarria izaten du.\nHelburua: : Zaintzaileen bizi-kalitatea hobetzea\nSartzeko irizpideak: Mendekotasuna duen pertsona baten senitarteko zaintzailea izatea.\nEguna:Urte guztian zehar (udan izan ezik), aste bitik behin\nOrdua: (Ordu eta 45 minutu saio bakoitzak)\nLekua:Kultur etxeko 2.1. gelan


xarmatu / xarmatze\nxarmatzaile izond/iz xarmatzen duena.\nBegirakunea jasorik, begira zuela ohartu zen, halako aire xarmatzaile batez eta luzaroan asaldatu izan zuen irribarrearen zantzuak ezpainetan. Patxi Zubizarreta «Mirarien kalezuloa» - Nagib Mahfuz - 242. orr.\nAhoa zabaldu nuen hura hobeto hartzeko, arima loak hartua baitzen, ahazten ari zen, eta asfixiaren lehen zoraldian opio xarmatzaile oinaztarriaren pareko baten mozkor sorgingarria ari zen dastatzen. Josu Zabaleta «Fantasiazko ipuinak» - Guy de Maupassant - 382. orr.\nGero iruditu zitzaion neskato xarmatzailea ez baizik neskato xarmatua zela. Ibon Uribarri «Loti ederrak» - Yasunari Kawabata - 61. orr.\nNi, otxan eta atzerakorra, Jean Gabin desertore, xarmatzaile, harroputz eta malamentean hilarekin: absurdua, eta gainera haiek elkarrekin maitemindurik zeuden, gu ez bezala, ez al da hala? Juan Garzia «Sistema periodikoa» - Primo Levi - 159. orr.\nHerriko xarmatzaile usteko zenbaitek eta amorostu anitzek eskatuta asmatzen nituen lerro haietan erakutsi gabe gordeak neuzkanak esan eta idatziko nizkiola berari, gordinak, garratzak, gaiztoak. Koldo Izagirre «Sua nahi, Mr. Churchil?» - 156. orr.\nEta hara han ni hura konbentzitu nahian Osorioarenik ez sinesteko, xarmatzaile gezurti hutsa baitzen bestalde. Juan Garzia «Pedro Páramo» - Juan Rulfo - 37. orr.


Euskerazko antzerki testuak argitaratuko ditu Ganbilak - bizkaie.biz\nBizkaie! 2019-11-15 09:22 Kulturea\nBilduma barriko lehenengo hiru aleak udagoien honetan bertan egongo dira kalean.\nBeheko Larraineren 'Atte hil aurretik', bildumako antzezlanetako bat | Ikusi handiago | Argazki originala\nSusa argitaletxeak eta EHAZE, Antzerkizaleen Alkarteak proiektu barria ipini dabe martxan, Ganbila bildumea. Euskerazko antzezlan garaikideen testuak argitaratzea eta zale guztien esku jartea dira egitasmo barriaren zereginak, eta Oier Guillan aktore eta gidoilaria da koordinatzailea. Eskarmentu handiko profesionala da Guillan, urteak daroazalako antzerkigintzan, eta antzezlan ugariren testuak zein liburuak idatzi ditualako.\nGanbila bildumea lanean dago, laster lehenengo aleak argitaratzeko asmoz. Martxan dauka dagoeneko Ganbila.eus webgunea. Udagoien honetan bertan agertuko dira lehenengo hiru liburuak, lau antzezlanen testuakaz. Bazterreko ahotsak izenburukoan, Beheko Larraine taldearen lan bi irakurri ahal izango dira (Atte hil aurretik eta Manifestu bat); Simplicissimus eta Francoren bilobari gutuna antzezlanen testuakaz beste liburu bana agertuko dira.\nLiburu bakotxean, testua ez eze, eduki osogarriak egongo dira, esate baterako, antzezlana zelan sortu dan, berbaurrea eta beste argibide batzuk.\nUrtean sei liburu kaleratzea da asmoa. Hurrengo argitaraldia 2020ko udabarrirako aurreikusi dabe: Eneritz Artetxeren Isiltasuna, Kepa Errastiren Mami Lebrun eta Sarah Kaneren 4.48 psikosia, azken hori euskerara itzulita. Urteroko harpidetzea 48 euroan egin leiteke, liburuak banan-bana erosten ez ibilteko. Normalean, txanda bitan, udagoienean eta udabarrian, plazaratuko ditue liburuak.


Erregaiaren diru-laguntzaren 20 zentimoak orokorrak izaten jarraituko du - Ekonomiaren KZ\nErregaiaren diru-laguntzaren 20 zentimoak orokorrak izaten jarraituko du\nEspainiako Gobernuko presidenteorde eta Ekonomia Gaietarako eta Eraldaketa Digitalerako ministro Nadia Calviñok atzo baieztatu zuenez, erregaiaren hobaria irailaren 30era arte mantenduko da modu orokortuan, «Eraginkorrena delako». _and_t = ut_and_gt; _and_fA\_;; Biztanleria osoari aplikatzen zaionean, berehala jaisten da KPIa. Martxan jarri dugun neurri eraginkorrenetako bat da, eta norabide horretan jarraituko dugu», adierazi zuen presidenteordeak Antena 3 telebista katean.\nHorrela, Calviñok eztabaida amaitu zuen erregaiaren hobariak, gaur egun litroko 20 zentimokoa, errentak kontuan hartu behar ote zituen, Podemosek eskatzen zuen bezala, edo dagoen bezala mantendu behar ote zuen: biztanle guztientzat. Azkenik, orokorra izaten jarraituko du. Pedro Sanchez Espainiako Gobernuko presidenteak atzo iragarritako elektrizitatearen BEZaren % 10etik % 5era jaisteak Espainian eta Portugalen gasaren prezioaren muga porrota izan dela onartzea badakar ere, presidenteordeak ukatu egin zuen hori, eta azpimarratu zuen funtzionatzen ari dela, Estatuko elektrizitatearen prezioa inguruko herrialdeen azpitik baitago.\nOso eraginkorra izaten ari da, baina gerrak nazioartean sortu duen egoera aldatzen ari da, eta guk neurriak hartzen jarraitzen dugu herritarrak eta enpresak babesteko. Europaren atarian gerra ez da txantxetakoa, eta neurriak hartu behar ditugu nazioarteko agertokia garatzen doan heinean», azaldu zuen. Hala, Calviñok zehaztu zuen azken asteko albisteak ez direla positiboak, gasaren eta petrolio errusiarraren mozketaren ondorioz gasaren etorkizunak % 40 igo baitira.\nHorregatik, BEZa are gehiago jaisteko unea da, Espainiako prezioen eragina moteltzen jarrai dezagun, gaineratu du. Presidenteordeak ez zuen baieztatu nahi izan larunbatean onartuko den krisiaren aurkako paketearen luzapenak garraio publikoarentzako hobariak izango dituen, Unidas Podemosek eskatuta, eta hemendik larunbatera bitartean oraindik martxan jarri behar diren neurriak lantzen ari direla adierazi zuen.\n«Hartzen ditugun neurri guztiak eraginkortasunaren ebaluazio serio batean oinarrituko dira, baita funtzionatzen duten gure inguruko herrialdeak martxan jartzen ari diren neurrietan eta agertoki berriaren aurrean beharrezkoak izan daitezkeenetan ere», ziurtatu zuen. Calviñok gogorarazi zuen energia-konpainiei ere inposaketa bat ezartzeko lanean ari direla, eta ukatu egin zuen Gobernuaren barruan talka dagoenik gai horren inguruan.\nKrisiaren inpaktuaren banaketa justua\nErabat ados gaude gerra honen inpaktuaren banaketa justua izan behar dugula, energia-konpainien aparteko etekinak zergapetu behar ditugula, eta horrek petrolio-enpresak eta energia elektrikoak barne hartzen ditu. Izan ere, neurriak hartu ditugu horiek zergapetzeko, eta ildo horretatik jarraituko dugu, baieztatu zuen.\nBitartean, enpresa elektrikoei zerga bat jartzeko erabakirik ote dagoen galdetuta, Isabel Rodríguez Lurralde Politikako ministro eta Gobernuko bozeramaileak adierazi zuen erabakia hartuta dagoela, eta esfortzu bat eskatu zien enpresa energetikoei, argudiatuz ez dagoela hiritarrik ulertzen duenik besteak ahalegin bat egiten ari direnean izaten ari diren gehiegikeriak.\nHala adierazi zuen La Sextan egindako elkarrizketa batean, eta Gobernuko presidenteak argindarraren BEZa % 10etik % 5era jaisteko iragarritako neurria defendatu zuen. Eta enpresa elektrikoei zerga bat ezartzeko erabakirik badagoen galdetu ziotenean, Isabel Rodriguezek erantzun zuen: “Erabakia hartuta dago, jakinarazita dago.\nHorri dagokionez, gaineratu zuen Gobernua oso argia izan dela erabaki horretan, uste baitute Espainiarentzat ondo legokeela energia-enpresek berek beren herrialdearekin laguntzeko ahalegina egitea. Eta ildo beretik arrazoitu zuen erabakia, esanez Jaurlaritzak ahalegina egin duela gehiengo soziala eta ahulenak babesteko, eta orain gauza bera egiteko eskatu diete energetikoei.\n← Hibridalab, Araban sorkuntza eta berrikuntzarako gune berria\n24 langileren kaleratzea Gasteizko Escor enpresan →


Luberri: Wikimapia wiki geografikoa\nWikimapaia Google Map-en irudietan oinarritutako wiki geografikoa da.\nLehenik eta behin hizkuntza egokitzeko aukera ematen digu: ezkerreko menuan Wikimapia > Change language > Basque hautatuko dugu.\nWeb orri honek eskaintzen digu kalitate handiko irudiak, tamaina handiko leihoa, nabigazio sistema ona, toki-bilaketa, distantzien neurketa eta, batez ere, auzo, eraikin publiko eta abarri buruzko kokapena eta informazioa hainbat hizkuntzatan.\nInformazio hau -milioi bat sarrera baino gehiago omen ditu- wiki moduan editatzen da. Zure lantokia, elkartea edo herriko biblioteka markatu gabe badago marka dezakezu -gehitu lekua-, eta markatuta badago baina informazio eskasarekin, editatzen ahal duzu - menua > beste hizkuntza bat gehitu- eta testua, esteka, irudiak edo Wikipediako erreferentziak erants diezaiokezu.\nBide batez, Euskal Herrian toki asko markatuta daude baina soilik erdarazko informazioa dute. Badugu, beraz, zeregina: nor bere herri edo auzoko informazioa euskaraz gehitzea.\nBukatzeko ohar bat irakasleentzat: ikasleei informazio gehitzeko aukera zabaltzen badiezue ohartarazi informazioa argitaratzeak zer ardura duen. Orri honek ez omen du gainbegiratzeko sistema hierarkikorik.\nEtiketak: Geolokalizazioa, Wikimapia


EAJk zazpigarren eserlekua galdu PPko Fanjulen mesedetan\nEAJk zazpigarren eserlekua galdu du, PPren mesedetan\nEAJk iragarri du ez duela zenbaketa inpugnatuko, eta PP zoriondu du. Fanjul izango da PPren diputatua Kongresuan, eta "nazionalismoari aurre" egitera joango dela esan du.\nEAJk galdu egin du zazpigarren eserlekua PPren mesedetan, Bizkaian, atzerrian bizi diren hautesleen botoa zenbatu ostean, PPko iturriek Europa Press albiste agentziari jakinarazi diotenez.\nJoan den azaroaren 10eko hauteskunde orokorren ostean, popularrak ordezkaritzarik gabe geratu ziren Gorte Nagusietan Euskadiren aldetik, baina Bizkaian 163 botoko aldearekin geratu zen EAJ. Horrela, jeltzaleek lortuko zuketen Jon Aiartza Kongresura joatea lurraldeko laugarren diputatu bezala, Beheko Ganberan zazpigarren eserlekua izango litzatekeelarik.\nBaina azkenean eserleku hori PPren esku geratuko da, eta Beatriz Fanjul izango da Bizkaiko PPren ordezkaria.\nAldaketa horrekin, PPk 89 diputatu izango ditu; eta EAJk, berriz, 6.\nEAJk ez du helegiterik jarriko\nAitor Esteban Kongresuko PNVren bozeramaileak esan du Bizkaian diputatu bat galdu izana "dezepzio txikia" dela, baina ez duela "inola ere" bere alderdiak EAEn lortu duen "erabateko garaipena zikintzen".\nEAJren eledunak iragarri du ez dutela helegiterik jarriko atzerriko boto-emaileen zenbaketaren aurka, nahiz eta horretarako epearen barruan dagoen, eta PP zoriondu du.\nEstebanek gogorarazi duenez, "zazpi edukitzea sei edukitzea baino hobea" den arren, EAJk hauteskunde orokorretarako jarriak zituen hiru helburuak bete ditu: EAEko hiru lurraldeetan irabaztea, sei eserleku lortzea Kongresuan, eta talde propioa izatea.\nFanjul, "nazionalismoari aurre" egitera\nFanjulek, EAEtik Kongresura joango den PPko diputatu bakarrak, esan du gaurko izendapenarekin "etorkizun oparoa" datorrela Euskal Herriarentzat, "nazionalismoari aurre" egingo diolako.\nDiputatu izendatu berriak eskerrak eman dizkie alderdikideei, boto-emaileei eta alderdiaren zuzendaritzari, Pablo Casado presidenteari bereziki, "hautagai izan nadin ahal zuen guztia" egin zuelako. "Konfiantza izan zuen nigan, eta eserleku bat gehiago lortu du", azaldu du.\nKongresuan duen asmoa hau omen da: "Euskal herritar eta espainiar sentitzen garen bizkaitarrei ahotsa eman, etorkizuneko Euskal Herrian sinesten dugun, eta Konstituzioa eta demokrazia defendatzen ditugun bizkaitarron ahotsa. Nazionalismoari aurre egingo diogu, eta baita Bilduri ere, ezin baitu Espainiaren gobernagarritasunean parte hartu".\nTerrorismoaren biktimei ere aitortza egin nahi izan die, eta hitzeman die bere alderdiak "sekula ez" dituela ahaztuko.\nPablo Casado PPren buruak, berriz, mezua bidali dio Twitter bidez.


‘errementari’ gaur estreinatuko da . Noticias de Navarra\n‘errementari’ gaur estreinatuko da\nBeldurrezko filma Paul Urkijo zinemagile gasteiztarrak ipuin herrikoi ospetsu hau berreskuratu du bere lehenengo lan luzean\n‘Errementari’ filmaren fotogrametako bat.\nGaur estreinatuko da Errementari filma Euskal Herriko zinemetan. Dagoeneko kritika bikainak jaso ditu ipuin herrikoi ospetsuan oinarritzen den Paul Urkijo zinemagile gasteiztarraren filmak.\nHau, Urkijoren lehenengo lan luzea izando da eta Kandido Uranga eta Eneko Sagardoy aktoreak bere esanetara egon dira. Filma, gainera, aspaldian Araban erabiltzen zen euskalkian grabatu da. Eneko ‘Handia’ filmeko protagonista izan da eta Goya sari bat eskuratu zuen paper hori dela eta. Aktoreak aitortu duenez “Handiak ate asko ireki ditu eta jaso dituen sariak euskaraz egindako beste filmak lagunduko ditu”.\nPaul Urkijok aspalditik zeraman pelikula hau egiteko gogoekin. Azaldu duenez, denbora askoko lana izan da ipuina filma bihurtzea eta euskara horretara pasatzea, baina egindako lanarekin pozik agertu da. “Umetan ipuin hori asko gustatzen zitzaidan, eta deabruaren ipuin klasikoa mantentzea zen nire nahia, izatez izu-gotikoa darabilen ipuina da eta hori zen gehien erakartzen ninduena.\nAbenduaren 12an hasi ziren grabaketa lanetan, eta Euskal Herriko hainbat tokitan filmatu dute, hala nola, Muskiz eta Ubidea (Bizkaia), Aizpurutxo, Itsaso eta Agorregi (Gipuzkoa), Antoñana, Korres eta Miñanoko Parke Teknologikoan (Araba).\nArabako euskalkia.Istorioa garaiko Araban girotuta dagoenez, zuzendariak Arabako euskararen trazak errekuperatu nahi izan ditu, eta Koldo Zuazo hizkuntzalariaren laguntzaz, berpiztu egin dituzte orduko hainbat esamolde: “Araban beti egon da euskara, eta ahanzturan eroritako hitz eta esamoldeak berreskuratu nahi izan ditugu, filma ulergarria izan dadila zainduz, betiere. Ziur gaude arabar askok esamolde horiek identifikatuko dituztela”.\nPuesta en escena:Kritika onak jaso zituen Errementari-k Sitgesko fantasiazko zinema jaialdian, baita Donostiako 28. Fantasiazko eta Beldurrezko Astean ere: ikusleek film luze onenari emandako saria irabazi zuen.


Induma Informazio Bulegoa ordutegi berezia izango du udan - - Aiaraldea.eus\nInduma Informazio Bulegoa ordutegi berezia izango du udan\nOrozkoko Udala 2020-07-02 11:03\nAstean zehar 09:00etatik 15:00etara irekiko ditu ateak Indumak uztailean. Abuztuaren 1etik 17ra itxita egongo da; hortik aurrera, aldiz, berriro irekiko du 09:00etatik 15:00etara. COVID-19 birusaren hedapena dela eta, hainbat prebentzio-neurri hartu dituzte.\nBulegora sartu baino lehen, maskara jarri behar izango dute herritarrek eta tenperatura neurtuko zaie sartzen diren pertsona guztiei. Bertan jendea egonez gero, kanpoan itxaron beharra dago, segurtasun-distantzia mantentzeko.


begirada nahastuak sandrine sandrineren ahotik\nNire ilustrazioak bat bateko zirriborro, argazki eta tipografien arteko nahasketa eta manipulazioa dira. Egun ordenagailuek agintzen dute geure bizitzan baina niri ukitu daitezken elementuak gustatzen zaizkit, eskuz idatziriko hitzak, artaziekin moztutako irudiak,…ukitu organikoa ematen dioten elementuak. Sophie Etchart argazkilariarekin lan egitea atsegin dut gure bi munduen arteko talkak emaitza ederrak ematen dituelako.\nDiseinu grafikoa nire emozioak, sentimenduak eta aldarteak azaltzeko erabiltzen dut. Bizitza tragedia bat izan daiteke baina kaosean ere bada edertasunik. Horregatik saiatzen naiz indartsuak, poetikoak eta emozio gordinez beteta dauden lanak egiten. Etorkizunean egiten dudanarekin pasioa sentitzen jarraitzea espero dut. Jende ezberdin eta talentudunarekin lan egin nahi dut eta egunero munduari eskaintzen diodan begirada berrasmatu.\nGustoko dudan esaldi bat:\n“On est tous dans le caniveau mais certains regardent les étoiles”\n¨Denak gaude estoldan baina batzuk izarrei begiratzen diegu¨\nSandrine Pagnoux (1976) diseinatzaile eta ilustratzaile ¨freelance¨ paristarra da. XLR8R, Zoot, Wig, Atomica, Max, Marie Claire, Muze, Le magazine Littéraire, Coq sportif, GO sport eta beste hainbatentzat lan egin du. “Metallic mayhem” eta ilustratzaileen biblietako bat den "Illusive 2" bilduman parte hartu du. Iaz Gwangju-ko Design Biennale-an parte hartu zuen.


ezer [Sareko Euskal Gramatika]\nEzer izenordaina zehaztugabea da eta bizkaieraz eta gipuzkeraz erabili dute tradiziozko euskal idazleek, Lazarragagandik hasita. Hala ere, Ziburuko Etxeberrik eta Axularrek ezertan eduki moldeetan erabiltzen duten. Oro har, XX. mendean zabaldu da beste euskalkietara. Azken r hori bakuna da (ezeren, batzuetan ezerren eta ezerri ere ageri diren arren). Bi adiera nagusi ditu ezer izenordainak:\n“deus” ⇒ ezezko perpausetan:\n[…]bentanea eta Silberori ezer esan baga sartu zan barrura. (Eskuizkribua, Eskuizkribua)\n[…]Etzaio ajolarik ezerengatik (Bertsoak, “Xenpelar”)\nEztogu ezertarako astirik izan. (Kresala, Aguirre, D.)\nEzta ezer orregatik. (Dirua galgarri, Izeta)\n“zerbait” ⇒ galde perpausetan, baldintzazkoetan eta beste ingurune batzuetan:\nAlperrik da orain ezer esatea - semeak. (Kresala, Aguirre, D.)\nEsplikazio orrek, ezer argitu bearrean, ez ote digu korapilloa naasiago biurtzen? (Kristau fedearen sustraiak. I. Jainkoa., Villasante)\nZeñek esan dizu ezer? (Euskal antzerkiak. Kontu-kontari, Etxaniz, N.)\nJakintza-gizona zen izatez, ezer bazen. (Mitxelenaren idazlan hautatuak, Mitxelena, K.)\n"ezer", noiz eta nola\nEzer izenordaina ingurune hauetan erabiltzen da:\nEta pensatzen zuten bazuela ezer isillen bat, alako indarrak ematen ziozkana. (Testamentu Zarreco eta Berrico condaira, Lardizabal)\n“Balioko zerbait” adierazi nahi duela:\nEtzaiteala aurrerako nagitu, ez alpertu; itxeki saill oni, molda itzatzu orrelako asko ta ugari esna ditezen lotiak, eta urte osoetan ezer danik egin bage bizi diranak. (Euskal testuak, Larramendi, M.)\nBeti bezela, orain ere, buruz ezer dezaketen gizonak, gaztelarrak. (Itz-lauz, Lizardi)\nSubjekturik gabeko aditz batekin:\nGorputza ezer gozatzeke ta anima gaixoa oerakoan baño larri ta gaziago zuala jaiki oi zan. (Garoa, Aguirre, D.)\nSaio latzenak egiñagatik ezer nekatzen ez dana. (Kantari nator, Basarri)\nPartitibo marka daraman sintagmaren aurretik:\nEzer gauza onik nigan bada, egiaz, Jauna, zurea da: nik ezdet, ta ez naiz ni pekatua baizen. (Aita S. Ignacioren egercicioac, Cardaberaz)\n[…]zera, berak egiñiko amarrukeriak alperreko, ta batez bere, ezer ondorenik edo irabazirik bakoak izango ete ziran beretzat. (Batetik bestera, Erkiaga, E.)\nEzer azaldu bearrik al daukakidak? (Alos Torrea. Elezar berritua, Etxaide, J.)\nOndo beltza da beste bat emen\noso perretxiku ona;\nemengo klase onenari're\nezer zorrik ez diona. (Sasoia joan da gero, "Uztapide")\nTa nire trabajadorelagunak egiten ez ba-eben, ez nintzan konprome izaten, ezer lanik ez zala erakusten da. (Neure lau urteko ibillerak, "Kamiñazpi")\nEzer trabajurik / oi ta badozu.[…] (Eskuizkribua, Lazarraga)\nPartitibo marka daraman sintagmaren ondoren:\nBatzuek bat, besteak bestea erantzuten zioten, eta ikusirik ezer garbirik ateratzen etzuela edo iskanbilla hura zertatik sortu zan ezin jakin zala, agindu zuen gaztelura eramateko. (Testamentu Zarreco eta Berrico condaira, Lardizabal)\nEz dago ezer txarrik, berriz ere, bere neurrian eginez gero. (Idazlan hautatuak, Mitxelena, K.)\nEspazioan, ordea, ez dago ezer higigarrikirik bere baitan kontsideratzen bada[…] (Arrazoimen hutsaren kritika, Immanuel Kant / Ibon Uribarri)\nEta handik aurrera ez zen ezer berezirik gertatu (Euliak ez dira argazkietan azaltzen, Joxe Mari Iturralde)\nErlatibozko perpausak segitzen diola:\nJaungoikoarentzat ez dago ezer, egina izan ezin leitekeanik. (Ikasbide kristinaukorraren azalduera laburrak, Iturzaeta, A.)\nNork du ezer Zure ez danik? (Augustiñ Gurenaren aitorkizunak, "Orixe")\nAditz izenak (aditz izena + -ko) edo partizipioak segituta, partitiboan:\nAu bein eman ezkero, bere kontra ezer egiterik etzegoan. (Testamentu Zarreco eta Berrico condaira, Lardizabal)\nZu aurdun ikusita ere, iñork ez luke ezer esaterik. (Lur berri billa, Etxaniz, N.)\nBaliteke, eztut ezer esatekorik. (Kristau fedearen sustraiak. I. Jainkoa., Villasante)\nIñok ezer esatekorik badauka. (Arantza eta larrosa, Gerrikagoitia, T.)\nGere bizitzaz ez dadukagu / ezer esanik batere. (Yanzi)\nEz baita ezer estalirik, agertuko ez danik; ezta ezer gorderik, yakingo ez danik. (Yesu Kristo gure Yaunaren bizia, Polikarpo, I.)\n-tarik, -tatik, -tik postposizioa duten sintagmen atzetik:\nJainkoa eztela guk izakiaren izena ematen diegun gauza oietatik ezer. (Kristau fedearen sustraiak. I. Jainkoa., Villasante)\nNik ezteutsuet zeuenetik ezer kendu gura. (Kresala, Aguirre, D.)\nXIX. mende erditik aurrera beste alboan daukala ageri da:\nEzer besterik nai al dozu? (Bertolda'ren maltzurkeri zurrak, "Otxolua")\nHorrexek ematen du noski aditzera, beste ezerk baino hobeto, Sail honi eta bere eginbideari eman zaion ardura. (Idazlan guztiak, Mitxelena, K.)\nEztago ezer besterik erantsi bearrik. ( Musika ixilla, Gaztelu)\n“Besterik ez” esan nahi duela:\nAuxe badakit, ez ezer geijago. (Peru Abarca, Moguel, J. A.)\nEra berian autortu biar dot, enazala ezer geiagoren jaube, iñoiz eztautsadalako bakaldunari ezer artu gura ixan. (Bertolda'ren maltzurkeri zurrak, "Otxolua")\nEuskara Institutua, EHU, "ezer", Sareko Euskal Gramatika (SEG), www.ehu.eus/seg


Enaitz Testa, Europarako sailkatuta - Eskoriatza - Goiena.eus\nEnaitz Testa, Europarako sailkatuta\nImanol Beloki 2019-07-04 15:02\nEnaitz Testa motorzalea lasterketa baten aurretik, atzean, anaia Aratz duela.\nEnaitz Testa eskoriatzarra denboraldi bikaina egiten ari da. Euskadiko moto-kros txapelketan, 65 zentimetro kubikokoan, lasterketa guztiak irabazi ditu, eta bi geratzen zaizkio denboraldia amaitzeko. Gainera, Espainiakoan egindako lan onagatik, Yahama koparako sailkatu da, eta, horregatik, irailean Herbehereetan egingo den Europako txapelketarako hautatu dute.\nEuroparako hautatua izan den arren, 11 urtera artekoek, soilik, har dezakete parte txapelketa horretan, eta Enaitz Testak hamabi ditu, berekin batera sailkatuak izan diren beste parte-hartzaile batzuk bezala. Hori horrela, ez daude seguru oraindik parte hartu ahal izango duen, baina, hautatua izanagatik konformatzen dela adierazi bere aitak, Ruben Testak.\nAratz eta Enaitz Testa anaiak urduri lasterketa aurretik.\nAratz Testa, Enaitzen anai gazteak ere bikain hasi zuen denboraldia. Euskadiko txapelketan laugarren postura heltzea lortu baitzuen. Hala ere, istripu bat izan zuen, eta postu batzuk atzera egin dituen arren, pozik dago denboraldian zehar egindako lanarekin.\nAratz Testa moto-kros lasterketa aurretik.


Kaka hidraulikoei eta makineria hidraulikoei buruz | Epont jack kasuak\nEtxe > Kasuak\nGure produktuak, batez ere, AEB, Alemania, Japonia, Espainia, Italia, Erresuma Batua, Korea, Australia, Kanada eta abar bezalako 30 herrialde baino gehiagotan esportatzen dira. OEM bezero asko daude trenean, automobiletan, orga jasotzaile eta eraikuntzan espezializatuta. Dagoeneko munduko 500 enpresa onenen arteko lankidetza izan dute Txinan, Casting Hornitzaile nagusietako bat da.\nKonpainia batez ere ikerketa, garapen, ekoizpen eta salmenta-jaka hidraulikoen eta makineria hidraulikoko produktuetan aritzen da.Yipengjack Porta Power Jack hornitzaile garrantzitsuenetariko bat da, Porta Power Jack-ek kalitate bikaina eskaintzen dugu, eraginkortasun handiena eta aparteko zehaztasuna. Gure produktuak hamarkadetako industriaren eskakizun ezberdinek betetzen dute, kudeatzaile kualifikatuen, ingeniari eta teknikarien kudeatzaile, ingeniari eta teknikarien fabrikazio ekipamenduak eta gaitasunak berritu ditugu.


Zistitis interstiziala: Lasaitu nahi, eta mina | Aldizkaria | EROSKI CONSUMER\nZistitis interstiziala: Lasaitu nahi, eta mina\nGernua egiteko premia larria eta oinazea, horiek dira zistitis interstizialaren sintoma nagusiak. Gaitz ezezaguna da, eta adin ertaineko emakumeek izaten dute gehienbat\nGaitz kroniko eta arraroa da zistitis interstiziala, eta zenbakiei begiratuta, emakumeen gaitza dela esan beharko da (kasuen % 80 emakumeetan agertzen dira), nahiz eta gizonek ere eduki dezaketen antzeko patologia bat, prostatodinia deitua. Prostatarekin hainbat komeria izaten dituzte gizonek, eta ia denok entzun izan dugu noizbait horren inguruko zerbait. Ez da berdin gertatzen, ordea, zistitisa duten emakumeekin. Gernua egiteko behar gorria sentitzen dute, maiz-maiz, eta medikuek ere ez dakite oso ongi zergatik den eta zer egin. Hipotesi bat baino gehiago daude, eta nagusietako batek dio ohitura desegokien ondorioz ager litekeela, besteak beste, gernua egiteko gogoari luzaz eusteagatik.\nZistitisa aipatzen denean, gehienetan uste izaten da maskuri hantura gertatu izan dela, bakterio batek eraginda (maizenik, Escherichia coli germenak sortzen du). Baina maskuria ez da beti hanpatzen bakterio baten eraginez; irradatze faktoreek, kimioterapiak edo buxadurak ere eragin dezakete. Eta, horiez gain, zistopatia kronikoak daude, zergatik jakin gabe agertzen diren zistitisak. Horietakoa da zistitis interstiziala. Ameriketako Estatu Batuetan, adibidez, 700.000 pertsonari baino gehiagori eragiten die (Intersticial Cystitis Association erakundeak eman ditu datu horiek), baina herrialde guztiek ez dituzte biltzen datu horiek, Espainiak, adibidez, eta ezin da jakin han zenbat lagunek pairatzen duten.\nMaskuri paretaren hantura kronikoa, horixe da zistitisa. Interstiziala dela esaten denean, zera adierazi nahi da: kolageno zuntzak osatzen dituzten zelulekin lotuta dagoela, eta, aldi berean, zelulen arteko zirritu txikiekin; zirritu horiek dira interstizioak, eta zirritu horiek hanpatzen edo narritatzen dira, hain justu. Eta nola gerta liteke hori? Gernuak dituen osagai kimikoek -potasioak, adibidez- zeharkatu egiten dute maskuria barrutik biltzen duen geruza, urotelioa, eta interstizioa narritatzen dute. Ondorioz, maskuria betetzen den bakoitzean, oinazea izaten da.\nMaskuriko oinazea eragiten duten gaitzak "maskuri minduaren sindromeari lotzen zaizkio, eta zistitis interstiziala ere bai. Eta egia da, zistitis interstiziala duenak maskuria mindua du, baina maskuria mindua duten guztiek ez dute zistitis interstiziala. Horregatik, maskuria mindua duenari zistitis interstiziala diagnostikatuko diote inolako eragile organikorik aurkitzen ez diotenean (maskuriko tumore bat, harriak gernu bideetan, edo mina eragiten duen gernu infekzio bat). Halako eragile organikorik ez dagoela egiaztatu ondoren, eta proba batzuk eginda, baldin eta gaixoak irizpide kliniko jakin batzuk betetzen baditu, urologoek berehala esango dute: zistitis interstiziala.\nMedikutara joateko arrazoirik ez da falta izaten zistitis interstizialarekin. Gernua egiteko premia larria izaten da, oso maiz komunera joan beharra (10-15 minutuz behin), min handia maskurian -perineo inguruan- eta etengabeko erremina.\nOinaze ikaragarria ematen du, eta lehen sintomak agertu orduko joan behar izaten da medikutara. Askotan, ordea, okerreko espezialistarengana jotzen da. Emakumeak, adibidez, ginekologoarengana joaten dira batzuetan, edo bidaltzen dituzte, sexu organoaren inguruan sumatzen baitute mina; besteetan, familia medikuarentzat hartzen dute ordua, gernu infekzioa dutelakoan. Batean eta bestean ibili ondoren, halako batean iritsiko dira tratamendu egokia emango dien espezialistarengana: urologoa.\nKostatzen da diagnostikoa egitea\nHasieran gerta daiteke, sintomak ikusita, bakterio batek eragindako zistitisa dela uste izatea, eta ez zistitis interstiziala, eta, ondorioz, antibiotikoak ematea. Tratamenduak emaitza onik ematen ez duela ikusten denean, beste zenbait proba egiten dizkiote gaixoari, egiaztatzeko ez dela bakterio batek sortutako infekzioa. Gizonekin ere berdin gertatzen da hasieran: prostatidinia eduki, eta prostatitis infekziosoa duela uste izan.\nDiagnostiko egokia egin ahal izateko, garrantzitsua da urologoak ongi ulertzea eta interpretatzea gaixoa azaltzen ari zaion hori, zistitis interstizialaren sintomak askotarikoak baitira, eta subjektiboak; norberak bizi du bere mina, bere erara.\nZistitis interstiziala duela ondorioztatzen ez den bitartean, gaixoak hainbat proba pasatu beharko ditu:\nZitoskopioa egingo diote: maskuriaren barrualdea aztertuko diote endoskopio batekin.\nUrodinamia funtzionala: maskuria beteko diote, gaixoak azaldu dituen sintomak sorrarazi eta minik baduen ikusteko, eta zein sintoma dituen egiaztatzeko.\nBiopsia: ehun zati bat hartzen dute eta azterketa patologikoa egiten diote.\nGainera, bide batez, beste proba bat ere egin ahal zaio gaixoari: maskuriko hidrodistentsioa, pelbiseko min kronikoa arintzeko. Maskuria bete-bete egiten dute, neurriz kanpo, eta 5 eta 10 minutu bitartean edukitzen dute presio horrekin. Gaixoak zertxobait hobeto sentitzen dira, baina guztiei ez die berdin eragiten. Hiru-lau hilabete igaro ondoren, berriz egiten diete proba hori batzuei, eta beste batzuei, urtebeteren buruan. Bakoitzak ekarri dituen sintomen araberakoa da hori.\nUrologoak, gehienetan, ez ditu berehalakoan hartzen gaixoak. Jende asko izaten dute zerrendan zain, eta lehen bisita egiteko eguna ez da nahi ordu iristen. Lehenengoz urologoarekin mintzatu eta diagnostikoa egin bitarte, urtebete igaro ohi da, onen-onenean hori. Sintomak infekzio batenak direlakoan hasten badira diagnostikoa egiten, zenbait urte ere pasa litezke okerreko diagnostikoarekin.\nTratamendua bai, sendabiderik ez\nEgun, zistitis interstiziala ezin da sendatu, eta ahalik eta ongien eramatea beste aukerarik ez dute gaixoek, bizi osorako izango baitute. Hala ere, badira terapia eraginkorrak, sintomen % 70 kontrolatzeko modua ematen dutenak. Ezinbestekoa da profesional egokien esanei eta aginduei jarraitzea -gaitz honetan jantzia den urologo bati-, eta ezinbestekoa da, halaber, gaitza kronikoa dela ongi barneratzea eta itxaropena ez larregi haizatzea.\nBotikak: Tratamendua pausoz pauso egitekoa da. Lehenik hanturaren aurkako botikak hartu behar dira, hantura gutxitzeko, eta antikolinergikoak, maskuria lasaitzeko. Zenbaitetan, depresioaren aurkako botikak ere ematen zaizkio gaixoari, baina ez depresioa duelako eta nerbio tentsioa, baizik eta minak nerbio tentsio handia sor diezaiokeelako. Gaixoa lasaitzea izaten da helburua, eta minari ihes egin diezaiola. Tratamendu horiek hobekuntzarik ekartzen ez badute, minkentzaileak emateko aukera dago, kalte egin dezaketen gaiei aurka egiteko eta sintomen indarra gutxitzeko.\nNeuromodulazioa: Tratamendu hau, orain arte, bizkarrezurreko arazoentzat erabili izan da. Elektrodo bat jartzen dute 3. nerbio sakroaren sustraian, maskuriaren aferentziak antzeman ditzan (nerbio aferenteek seinale sentsorialak eramaten dituzte organoetatik garunera). Elektrodo hori pauso-markagailu baten modukoa da, eta estimulu elektrikoen bidez, gaixoak maskuriari buruz sentitzen duena antolatzeko balio du. Hasteko, 15 egunerako edo hilabeterako jartzen dute, eta tarte horretan, normal bizi daiteke gaixoa. Elektrodoa daraman gaixoak egutegi batean jarri behar du zenbatetik behin egiten duen gernua, bai elektrodoa jarri aurretik eta bai ondoren, eta horrela ikus daiteke hobera egin duen edo ez. Hala bada, behin betiko jarriko diote elektrodoa.\nBestelako tratamenduak: Zenbait gaixok fisioterapia saioetara jotzen dute, mesede handia egiten baitie masajea hartzeak minduta duten eremuan; beste batzuek, ikusita zistitis interstizialak beren buru osasunari kalte egiten diola, horretan laguntzeko terapiak egiten dituzte.\nZistitis interstiziala antzeman dioten pertsonari, askotan eta askotan, erabat aldatzen zaio bizitza, eta ezer ez da berdin izaten ordutik aurrera, ez eguneroko kontuetan, ez lanean eta ez bikote bizitzan ere:\nEguneroko kontuetan. Gernua maiz egin beharra eta oinazea eragozpen handiak dira askorentzat, eta ezin dute joan erosketak egitera, paseatzera, zinemara edo bidaiatzera. Gaitza agertzen zaienean ohartzen dira emakume asko zein komun publiko gutxi dauden gure herri eta hirietan. Taberna edo jatetxe batean sartu beharra izaten dute komunera joateko, eta zerbait hartu trukean; ordu laurdenetik behin komunera joan behar duenarentzat, diru asko da hori egunaren buruan. Gainera, ez zaie komeni maiz edatea, gernua egiteko premia are larriagoa izaten baita halakoetan. Gernu gogoari eusteak mina ematen die, eta pixoihala eramateak erremina sentiarazten.\nLanean. Gaixotasuna agertzen denean bukatzen zaie emakume askori lan bizitza. Lantokira joatea, ordutegi ezarria betetzea eta besteek bezala lan egitea oso zaila izaten da haientzat, gernua egiteko larriak eta oinazeak ez baitie uzten. Zenbait gaixok lortu dute laneko ezintasuna dutela aitor diezaieten; batzuek maila batekoa eta besteek erabatekoa (ikusi egin behar da, ordea, zein neurritan dagoen gaixotasuna).\nSexu harremanak eta bikote bizitza. Arlo honi ere asko eragiten dio gaitzak. Maskuriko hanturaren eragina -eta oinazea eta erremina ere bai- emakumearen sexu organoetara ere zabaltzen da, eta mina sentitzen du sexu harremanak edukitzerakoan. Maskuria hanpatuta dagoenean, harkaitz baten parekoa da, eta izugarri eragozten du. Egoera hori arazo bihur daiteke, eta eztabaida ugari sor ditzake bikoteetan (gertatu izan da bikoteak banatzea ere).\nACACI izeneko erakundeak 82 emakume biltzen ditu, Espainia osokoak. Katalunian sortu zen, baina autonomia erkidego guztietako emakumeak laguntzen ditu, eta penintsulatik kanpokoak eta Latinoamerikakoak ere bai. Balear uharteetan ere bada antzeko erakunde bat, Zistitis Interstizialak eta Trigonitosak Erasandakoen Balearretako Elkartea (ABATYCI). Egun, bi jomuga nagusi ditu euren borrokak, kemena eta orientazioa emateaz gain:\nTxartel bat egin diezaietela nahi dute, zein gaixotasun duten adieraziko duena, eta gernu larria sortzen zaienean edozein komunetan sartu ahal izateko aukera emango diena, trukean ezer hartu edo erosi beharrik izan gabe.\nZistitis interstizialean espezializatua egongo den zentro bat ireki dezaten nahi dute; batetik, ez dadin hainbeste denbora pasatu diagnostikoa egiteko, eta, bestetik, tratamendu egokia jaso ahal izateko.


Le Penen alde "haserreagatik" bozkatu dutenei erantzunak ematea promestu du Macronek\nPublikatuta: 2022/04/24 22:08 (UTC+2) Azken eguneratzea: 2022/04/24 22:24 (UTC+2)\nFrantziako presidenteak ezkertiarrentzako mezuak ere izan ditu hauteskundeak irabazi eta gero, eta ekologia sustatuko duela nabarmendu du.\nEmmanuel Macron, hauteskundeak irabazi eta gero. EFE\nEmmanuel Macron Frantziako presidenteak promestu du "herritar guztientzat" gobernatuko duela, eta Marine Le Pen ultraeskuindarraren alde "haserreagatik" bozkatu dutenei "erantzunak" emango dizkiela azpimarratu du. Agintaria irabazlea izan da Presidentziarako hauteskundeetako bigarren itzulian, eta, horrenbestez, karguan jarraituko du beste bost urte.\nEiffel Dorrea atzean zuela, Macronek agerraldia egin du hauteskundeetako emaitzak ospatzeko. Horren esanetan, azken bost urteak "transformaziokoak" izan dira, baina hurrengoak ez direla "jarraipen soila" izango aurreratu du.\n"Asko dugu egiteko. Ukrainako gerrak gogorarazten digu une tragikoak bizi ditugula eta Frantziak bere indarra garatu behar duela esparru guztietan", adierazi du.\nMacronek eskerrak eman dizkie bere jarraitzaileei, baina eskuin muturra geldiarazteko helburuz botoa eman diotenei ere bai. Gainera, abstenitu egin direnen "isiltasunari" ere erantzungo diola esan du.


Fouquebrune - Wikipedia, entziklopedia askea.\n45° 31′ 41″ N, 0° 12′ 39″ E / 45.5281°N,0.2108°E / 45.5281; 0.2108Koordenatuak: 45° 31′ 41″ N, 0° 12′ 39″ E / 45.5281°N,0.2108°E / 45.5281; 0.2108\nChadurie, Charmant, Juillaguet, Magnac-Lavalette-Villars, Mouthiers-sur-Boëme, Torsac, Voulgézac eta Boisné-La Tude\n338 (%49.6) 344 (%50.4)\nFouquebrune Frantziako udalerria da, Charente departamenduan dagoena, Poitou-Charentes eskualdean. 2013an 681 biztanle zituen.\n2007an Fouquebrune udalerrian erroldatutako biztanleak 652 ziren. Familiak 264 ziren, horien artean 60 pertsona bakarrekoak ziren (28 bakarrik bizi ziren gizonak eta 32 bakarrik bizi ziren emakumeak), 92 seme-alabarik gabeko familiak ziren, 84 seme-alabak dituzten bikoteak ziren eta 28 seme-alabak dituzten guraso-bakarreko familiak ziren.\n2007an 292 etxebizitza zeuden, 264 familiaren etxebizitza nagusia ziren, 11 bigarren erresidentzia ziren eta 17 hutsik zeuden. Etxebizitza guzti hauek 292etxeak ziren. 264 etxebizitza nagusietatik 217 bere jabearen bizilekua ziren, 43 alokairuan okupaturik zeuden eta 4 doan lagata zeuden; 5 etxek bi gela zituzten, 27 etxek hiru zituzten, 75 etxek lau zituzten eta 158 etxek bost zituzten. 196 etxek euren parking plaza propioa zuten azpian. 106 etxetan ibilgailu bat zegoen eta 148 etxetan bat baino gehiago zituzten.\nFouquebrune udalerriko biztanleria-piramidea 2009an .\n2007an lan egiteko adina zuten pertsonak 451 ziren, horien artean 333 aktiboak ziren eta 118 inaktiboak ziren. 333 pertsona aktiboetatik 318 lanean zeuden (167 gizon eta 151 emakume) eta 15 langabezian zeuden (6 gizon eta 9 emakume). 118 pertsona inaktiboetatik 63 erretiraturik zeuden, 31 ikasten zeuden eta 24 "bestelako inaktibo" gisa sailkaturik zeuden.\n2009an Fouquebrune udalerrian 271 unitate fiskal zeuden, 669,5 pertsonek osaturik. Pertsona bakoitzeko diru-sarrera fiskalaren mediana urteko 17.284 euro zen.\n2007an zeuden 19 komertzioetatik, 1 erauzte enpresa zen, 9 eraikuntza enpresak ziren, 3 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 finantziazio enpresa zen, 3 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 8 zerbitzu publikoetatik, 3 igeltseroak ziren, 1 zurgina, 2 iturginak eta 2 eraikuntza enpresak.\n2000. urtean Fouquebrune udalerrian 35 nekazaritza-ustiategi zeuden, 2.256 hektarea erabiltzen.\nBNF: 15248582h (data)\nOrriaren azken aldaketa: 11 otsaila 2021, 19:54.


Online jokoak Bionicle\nBionicle Mistika joko\nOnline jokoa zehar Bionicle duzu erabilgarria logika, skill eta indarra. Saiatu ur azpian egon, non robot bakoitzean nekez mugituko erresistentziaren arabera.\nHaien gurasoek erosi dugu ikasteko dugun etxe desberdina egin ziurtatzeko, zifra arrunta tinkering, amets ikasteko. Teknologia diseinatzaile hobeagoak garatzea rekin: ager zati gardenak, konposatu konplexuak egindako piezak elementu malgu agertu. Orain eredu batzuk ez erabat diseinatzaile eta haurrentzako entretenimendu. Oso serio, helduak asko diseinatzailearen egindako jostailuak biltzeko. Naturalean, diseinu liderra, bertatik forma nahiko aldapatsuak eta konplexuak egin dezakezu Lego daniar konpainia da. Lego 2001 hasieran da robotak lerro bat, eta horrek izan zuen pieza txikiak biltzeko ekoizten hasi zen, deituz Lego Bionicle bat. Serie honetan eta modelo Roboriders Slizers aurretik. Hala ere, mindless robotak baino beste Bionicle eta bere argudio propioa agertu, geroago plataforma bat handia liburuak sortzea, hezkuntza-jokoak barietate bat, ordenagailuaren hainbat joko plataformak, filmak eta marrazki bizidunak jolas bihurtu zen. Bionicle partidak irabazi ospe handia, ez bakarrik baina baita ere atzerrian CISen herrialdeetan. Serie honetan kopuru handi batean robotak, ordea, ezagunenetako batzuk, bideo-jokoak dira presente askotan jorratu nahi. Tahu - sua zaindari. Gehien zoragarria eta oldarkorra mezenas bat. Gehienetan sumendia, non bere zaletasun gogokoenak dira laba isuriak lasterketa on bizi. COPAC - izotz zaindaria. Beti da cool, xehetasunez egoerak guztiak zenbatu maite. Uste da kontrakoa Tahu osatuko zuela. COPAC gogoko zaletasun besterik irristatu behera mendien malda, ordea, laba eta izotza. Ghali - ura elementu zaindari. Ordenagailu jokoak deskribatzen emakumezko robot bakarra. Oso azkar, arin eta malgua da, gainera, oso ere jakintsua da. Ghali dwells uretatik gertu, eta bere etxean jotzen da Lake naho. Pohatu - harrizko zaindari. Pet beste Bionicle, oso mota eta jatorra. Oso arrazoizkoa da, eta inolako erabakirik onartzen bada, ezin da konbentzitu ezer ezberdinean. Onua - lurra babesle. Bionicle indartsuena bat. Grabitatearen izugarria goratzeko eta lur bloke handi barneratzeko gai da. Loew - zaindariaren aire. Beren habitat leku aproposa nahiago treetops zeinen artean oso smartly mugi daiteke. Besterik gabe, ia lurrean izan nahian. Takanuva - zaindariaren argi santu. Bere eginkizuna - iluntasuna zaindari borrokatzea ongia eta gaizkiaren arteko balantza orekatzeko. Nork impending arriskuan mezenas guztiak ohartarazi zuen zen. Takutanuva - sinbiosi iluntasunaren eta argiaren jauna. Partidetan Funtsezko pertsonaiak bat da. Lego Bionicle jokoak daude eskuragarri gure web orrian. Diseinatzailearen izaki sinestezinak horiek zale guztiak seguruenik gustatzen Friv borroka jokoak aurkeztu genuen, eta beren parte hartzea. Jolasak dira gure web orrian eskuragarri online eta erabat dohainik. Ez duzu instalatzeko edo deskargatzeko behar, ez duzu erregistratu edo saioa has inolaz ere. Behar duzun guztia - Interneterako sarbidea eta zure nabigatzailean gustukoena. Beraz, denbora libre pixka bat eta, egun gogor eta estres baten ondoren erlaxatu nahia badaukazu - guztiak joko Bionicle heroiak bildu dugu serie robot ezagunena eskaintzen berehala jartzeko duzu.


2021eko Kultur Biraren bigarren edizioa prestatzen jarraitzeko gaur bilera irekia Udarregi Ikastolan – Usurbil Eginez\n2021eko Kultur Biraren bigarren edizioa prestatzen jarraitzeko gaur bilera irekia Udarregi Ikastolan\nMartxoaren 1ean Usurbilgo Kultura Sailak “Aurtengo udako jaiekin, zer?” bilera irekia antolatu zuen. Bilera horretan udako festekin zer egingo den hitz egin zen. Joan zen urteko Kultur Biraren formatuak indarra hartu zuen bertaratu zirenen artean eta aurten bide horretatik jarraituko dutela erabaki da. Dagoeneko, herriko hainbat eragile, Kultur Biraren bigarren edizioa prestatzen dabiltza. Prestaketa lanei segida emateko bilera irekia deitu dute gaur arratsalderako (maiatzak 10), 18:00etan Udarregi Ikastolan.\nPandemiaren eraginez, 2020an herriko eta auzoetako jaiak ezin izan ziren ospatu eta egoerari beste irtenbide bat emateko, ekitaldi kulturalak antolatu ziren. Kontzertuak, hitzaldiak eta gisa horretako ekitaldiak izan ziren herriko hainbat puntutan, momentuko osasun neurri guztiak beteta. Aurten ere gisa horretako formatuan egitea da lehen ideia, baina oraindik zer-nolako ekitaldiak izango diren eta nola antolatuko diren erabakitzeke dago.\nEkitaldietarako sarrerak eskuratzeko usurbilkultura.eus atari berria jarri zuten martxan. Ordutik doako hitzorduetarako plataforma honen bidez eman behar izaten da izena, edota erosi daitezke ordaindu beharreko sarrerak. Orain arte, zorrotz bete dituzte segurtasun baldintzak antolatzaileek, eta zorrotz erantzun dute baita ekitaldi guztiotan parte hartu duten herritarrek. Kultura segurua dela bermatzen duen eredu arrakastatsu honi segida emango diote aurten herri eragileek.\nPosted on 2021/05/10 by usurbileginezPosted in Orokorra\nAurrekoa Aurreko sarrera: Jexux Artze Kultur Elkarteak antolatuta hiru kultur ekimen datozen egunetan: ‘Ane’ filma, ‘Konpromisoak’ antzezlana eta ‘Basabi’ eta ‘Kimu’ taldeen kontzertua.\nHurrengoa Hurrengo sarrera: Usurbilgo Lanbide Eskolak maiatzaren 12an eta 15ean Ate Irekien Jardunaldiak antolatu ditu


Amets Arzallusen “Miñan” lanaz | Nontzeberri\nHasiera/NONTZEBERRI ZIKLOA/Amets Arzallusen “Miñan” lanaz\nAmets Arzallusen “Miñan” lanaz\nAmets Arzallusek Miñan (Susa) izeneko lana kaleratu zuen 2019ko hondarretan (hobeto esanda, Amets Arzallus eta Ibrahima Balde idazleek Miñan izeneko liburua argitaratu dute).\nBertan Ibrahima Balde ginearraren bizipenei ematen dio ahotsa Ametsek. Izan ere, Irungo harrera sarean ezagutu zuten elkar, Amets Arzallus asiloa eskatzen dutenei tramitazioa egiteko laguntzen zebilela. Elkarrizketa horretan sortutako harremanaren emaitza da, beraz, Arzallusen narrazioa.\nArgitaletxeak (Susa) hala deskribatu zuen lan ederraren aurkezpen egunean: “Gineako hiriburutik Nzerekorera mila eta hirurehun bat kilometro daude. Ibrahima han ibili zen hiru edo lau urtez, kamioi batean, gidari batek aprendiz onartu zuelako. Aste batean Konakrytik Nzerekorera joaten ziren, eta hurrengo astean Konakryra itzuli. Egun batean amak deitu zuen arte: anaia txikia falta zen etxean. Eta haren bila abiatu zen. Basamortua gurutzatu; pasatzaile, polizia, bahitzaileekin topo egin; egarria, gosea, mina ezagutu. Afrikatik Europarako bidea”.\nMediterraneoa zeharkatzen dutenek deshumanizazioa pairatzen dute, eta albiste tristeen artean haien heriotzen, kanporatzeen, ilegalizatutako bizitzen gaineko datuak zabaltzen direnean, axolagabekeria erraz zabaltzen da gure artean. Baina urrunetik etorritako pertsona horiek bizitza apal bat badute, etorkizun baten bila datozela garatu nahi dutena, bizitza bakarra, berea, ezberdina, eta inoiz esan den bezala, unibertsala.\nHorrexegatik istorio horiek kontatzeak berebiziko garrantzia du, bizitza molde horiek azpimarratzen dituelako. Bizitza bakoitzak zauri bat duelako, eta zauri horrek ere berezi egiten duelako bizitza. Batzuetan zauriak mintzatzen dira.\nKasu honetan, Ibrahima Balderen bizitzaren kronika da pieza literarioa hori. Bi pertsonen arteko elkarrizketa izan da, hark ahoz eta Amets Arzallusek letraz.\nAnaia desagertuaren atzetik hartu zuen Ibrahima Baldek Europarako bidea, sorterria, familia eta bere bizitza atzean utzita. Hala, bidaia luze, krudel eta drmatiko horren kronika da Miñan liburua, diogun bezala Balderen ahotsaz eta Amets Arzallusen hitzez sortutakoa.\nAmets Arzallus, euskaltzale sortzaile, idazlea, kazetaria eta bertsolaria ere bada (eta ez nolanahikoa. 2013ko Euskal Herriko Bertsolari Txapelketa Nagusia irabazi zuen) Bere liburuaz, kulturartekotasunaz, immigrazioaz eta abarrez mintzatzen izan nintzen.\nHalako kontakizun gordinak lehen pertsonan irakurritakoan konturatzen gara nola baldintzatzen gaituen modu erabakiorrean jaiotze lekuak, eta zeintzuk diren benetako arazo eta bizitza oztopoak.\nMundu zati txiki honetan jaio gara eta horrek erabat baldintzatzen du gure bizimodua, nahiz eta hemen ere ezberdintasunak badiren. Beste mundu zati batean sorturik desberdintasun horien abiapuntua oso diferentea da. Niretzat inportantea zen migrante baten istorioa kontatzea baina haurtzarotik hasita, herrialde horietako historia oso markatuta dagoelako (kolonizazioa eta horren ondorioak, egoera estrulkturala eta Frantziaren eragina).\nProtagonista gure begien aurrean bizi da, gehienetan minez. Idazleak aditu eta idazten du minez. Irakurleak leitzen du, minez. Mina toki orotan?\nNiretzat garrantzitsua izan da bera bere minean, bere min erreal guztiarekin erakustea, ezer ezkutatu gabe, baina ez etengabe ezpainetan zauri bat balu bezala, edo minaren dimentsiotik bakarrik erakustea.\nNiretzat inportantea izan da bera zaintzea (berak ondo zaindu bere burua dena kontatzerakoan). Hau da inportantea zen bere mina erakustea baina bera osorik eta ez etengabe zauritutako pertsona bat bezala, baizik eta indar bat duen pertsona bat bezala.\nIbrahimak berak kontatzen du liburua. Arzalluz narrazioa eraiki eta, aldi berean, desagertu da.\nBera izan da garrantzitsuena lan honetan, nik hitzak josi ditut.\nBera hitz egiten hasten zenean, niri begira hasten zen, baina gero ez zidan niri begiratzen, eta norabide batera begiratzen zuen. Lehen bere buruari kontatzen zion esaten ari zena, eta gero horren atzean zeuden pertsona guztiei.\nEDE FUndazioa. Euskara Plana 20 urte\nAhiztatasuna euskal literaturan\n“Zinema Ikusiezina”, gure artean


Latavious Williams Bilbao Basketen jokalari berria\nAsier Figueroa 2014-08-29 11:50 Kirolak\nTaldearen laugarren fitxaketa da, Bilbao Basketek jakinarazi duenez.\nEuskera irakurle taldeetan izena emoteko epea irailaren 10ean amaituko da\nEgun batzuk baino ez dira geratzen Bilboko euskera irakurle taldeetan parte hartu ahal izateko eta izena emoteko epea be azken txanpan dago, izan be, irailaren 10ean amaituko da. Izena emoteko erak: Foru Liburutegian bertan (beheko solairuan), telefonoz (946082487) edota posta elektronikoz (foru_liburutegia@bizkaia.net); gehienez 20 persona onartuko dira.\nKontuak kontu, irailaren 11n hasi eta abenduaren 11ra bitartean, hamabostean behin, eguenetan, 18:00retatik 20:00retara izango dira hitzorduak Bilbon, Foru Liburutegiko 5. pisuan.\nDinamizatzailea Julen Gabiria idazlea izango da eta ...\nLeioako Kantikak Asiara bidaiatu barri dau\nLeioako Kantikak Munduko koru-musikearen hamargarren sinposioan hartu dau parte. Leioako gazteak International Federation of choral music-eko enbajadore izentau ditue 2014-2015 ikasturterako. Erakundeak hiru urtean behin antolatzen dau sinposioa eta aurten Seulen egin dabe. Asian zehar ibili da Leioako Kantika eta zuzendariagaz, Basilio Astulezegaz egin dogu berba.\n‹‹ Aurrekoak 1 2 3 4 ... 1886 1887 1888 1889 1890 1891 1892 1893 ... 2102 2103 2104 2105 Hurrengoak ››


genre_facet:"EIMAk onetsitako materialak" author_facet:"Elhuyar Hizkuntza Zerbitzuak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Lanbide Heziketa" topic_facet:"Fabrikazio Mekanikoa (Lanbide Arloa)" topic_facet:"Kalitatearen kudeaketa,laneko arriskuen prebentzioa eta ingurumen-babesa (Modulua)"\nGeneroa / Forma: EIMAk onetsitako materialak Egilea: Elhuyar Hizkuntza Zerbitzuak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Lanbide Heziketa Proposatutako gaia: Fabrikazio Mekanikoa (Lanbide Arloa) Proposatutako gaia: Kalitatearen kudeaketa,laneko arriskuen prebentzioa eta ingurumen-babesa (Modulua)\nFabrikazio Mekanikoa (Lanbide Arloa) 3 Fabrikazio Mekanikoen Industrietako Segurtasun Planak (Modulua) Fabrikazio mekanikoko produkzioaren programazioa (Heziketa Zikloa). Goi maila 3 Galdaketa eta pulbimetalurgiaren bidezko produkzioa (Heziketa Zikloa). Goi maila 3 Instalazioa eta mantenimendua (Lanbide Arloa) Kalitatearen kudeaketa,laneko arriskuen prebentzioa eta ingurumen-babesa (Modulua) Gehiago ... 3 Lan Arriskuen Prebentzioa (Heziketa Zikloa). Goi maila Lanbide Heziketa 3 Mantentze-lan elektromekanikoa (Heziketa Zikloa). Erdi maila 3 Mekatronika Industriala (Heziketa Zikloa). Goi maila 3 Metal-eraikuntzak (Heziketa Zikloa). Goi maila 3 Metal-eraikuntzen industrietako segurtasun-planak (Modulua) 3 Sekuritate baldintzetatik deribatutako arriskuak (Modulua) 2 Mantentze-lanen eta kalitatearen prozesuak eta kudeaketa (Modulua) 1 Laneko prestakuntza eta orientabidea (Zeharkako modulua) 1 Linea automatizatuen muntaia- eta mantentze-lanak (Modulua) 1 Lotura- eta muntai-teknikak (Modulua) 1 Muntaia- eta mantentze-lan elektriko/elektronikoak (Modulua) Guztiak ikusi ... gutxiago ...


Mikroekonomiarako Sarrera — UPV/EHU Ikasmaterialak\nMikroekonomiarako Sarrera https://ikasmaterialak.ehu.eus/ekonomia-enpresa/mikroekonomiarako-sarrera https://ikasmaterialak.ehu.eus/@@site-logo/logoa.png\nXabier Gainza Barrenkua Ekonomia Analisiaren Oinarriak I departamentuko irakaslea da Bilboko Ekonomia eta Enpresa Zientzien Fakultatean. Lamberto Benito del Valle Eskauriaza Industria Ekonomia departamentuko irakaslea da Bilboko Enpresa Ikasketen Eskolan.\nTestuliburu honen helburua mikroekonomiaren ikuspegi orokorra eskaintzea da, Enpresa Eskoletako ikasleek Ekonomia Politikoa I ikasgaiari egokituta dagoen materiala eskura izan dezaten.\nBatez ere, Enpresa Eskoletan lehenengo ikasturtea euskaraz ikasten duten ikasleentzat. Hala ere, mikroekonomiarako sarrera bat izanik, beste ikasle batzuentzat ere erabilgarria izan daiteke, mikroekonomiaren oinarrizko kontzeptuak lantzen baitira.\nMaterial hau 4 gaitan banatuta dago. Lehenengo gaian ekonomiaren ikuspegi orokor bat lantzen da, ikasleek ekonomia zer den ikus dezaten. Bigarren gaiarekin merkatuaren analisia hasten da. Gai honetan eskaria, eskaintza eta oreka aztertzen dira. Hirugarren gaian elastikotasuna lantzen da, elastikotasuna hainbat aplikazio dituen kontzeptua baita. Azkenik, merkatuan sortzen diren akatsak aztertzen dira eta baita Estatuak merkatuan esku-hartzeko dituen tresna ezberdinak.


Bidean da Algorta-Alangoko osasun etxea - - Hiruka.eus\nBidean da Algorta-Alangoko osasun etxea\nUkberri 2005-03-31 22:26\nEusko Jaurlaritzako Osasun Sailari Alango aldeko 3.000 metro koadroko orubea uztea erabaki du, orain astebete, Getxoko udalbatzak, bertan osasun etxe berria eraiki ahal izateko. Dagoeneko beste bi instalazio baditu Getxo udalerrian Osakidetzak, bata Areetan, eta bestea, Algorta eta Getxo arteko Bidezabal aldean. Hirugarren horrekin, Algortako erdigune eta goikaldeko eta Neguri eta Aiboako 20.000 mila bat auzotarrei eskaini nahi zaie osasun zerbitzua.\nAdministrazioaz eta kudeaketaz arduratuko direz langileez gain, bederatzi familiako mediku hiru pediatra egongo dira bertan, beste horrenbeste erizainek lagunduta. Mediku bakoitzarentzako gaixo kopuruari dagokionez Osakidetzak ontzat ematen duen neurria beteko da horrela, 2.100 paziente sendagile bakoitzeko, alegia.\nOsasun etxea egiten hasteko epeei dagokionez, eraikuntza proiektua aurkeztu gabe dago oraindik. "Hori egindakoan, lanetarako lehiaketa deitu da horiek esleitzeko. Horri begiratuta, ez dakit aurten edo datorren urtean hasiko diren", azaldu du Iñaki Zarraoa Getxoko alkateak. Getxoko Udalak 50 urtetan eman dio lursaila erabiltzeko eskubidea Osasun Sailari.


Botanika ibilbideak Sakanan - Topagunea | Euskaltzaleen Topagunea\n> Elkarteak > Elkarteak > Botanika ibilbideak Sakanan\nBotanika ibilbideak Sakanan\nnork Euskaltzaleen Topagunea • 2009/05/12 • 0 iruzkin\nKima Euskara Taldeak BOTANIKA IBILBIDEAK antolatu ditu. Udaberrian sartu garen honetan horretarako garai egokia delakoan gaude. Altsasuko toponimoak ezagutzeko antolatu ditugun ibilbideen esperientzia positiboa eta gero, gure herria hobe ezagutzeko beste urrats bat ematea erabaki dugu. Toki izenak alde batera utzi eta inguruan dugun landarediari erreparatuko diogu oraingoan.\nToponimia ibilbideen antzera, botanika ibilbideak ere Altsasun barna eginen dira eta herria beste ikuspuntu batetik ezagutzeko aukera emanen dute. Hau da, inguruan ditugun hainbat landare eta zuhaitzen berri jasotzeko aukera aparta izanen dira ibilaldiok: non sortzen diren, haiei buruzko xehetasunak eta beste. Ibilbide bakoitzean bi ordu inguru emanen dugu, egoeren arabera luzatu daitekeelarik. Herri gunetik gertu izanen dira.\nAltsasuko landare ohikoenak ezagutzeko aukera aparta izanen da. Horregatik gonbitea luzatzen diegu landare eta zuhaitzetan interesa duten pertsonei eta baita familiei ere. Haurrek gurasoen laguntzaz Altsasu eta bere inguruak beste modu batera ezagutzeko aukera izanen baitute paseo horietan.\nBotanika ibilbidean parte hartu nahi dutenei, aldi berean, eskertuko genieke web orriaren bidez izena ematea. Aurreneko botanika ibilbidea maiatzaren 16an izanen da.\nInformazio gehiago elkartearen webgunean.\n← Oinak arin eta mingainak dantzan!\nMintza eguna 2009, ekainaren 6an Gasteizen →


Irekia Eusko Jaurlaritza - Gobierno Vasco :: Portaaviones” eraikin berrituak suspertu egingo du Donostiako portuko jarduera\nPortaaviones” eraikin berrituak suspertu…\n\nPortaaviones” eraikin berrituak suspertu egingo du Donostiako portuko jarduera Iturria: Irekia\n\n\n\n\n\n\n\n\n\n\n\n\nPortuko erabilera desberdinak bilduko ditu eraikinak, eta erreferentziazko zentro bat izango da Donostiako Portuarentzat\nArrantza-jarduera, jarduera nautikoa eta itsasoko produktuen balorizazio-zentro bat sustatzearen garrantzia nabarmendu du Arantxa Tapia sailburuak\nDonostiako portuko “Portaaviones” eraikinerako proiektu berria aurkeztu du gaur Eusko Jaurlaritzak. VAUMM Arquitectura y Urbanismo SLP estudioak landu du proiektua, eta 1.500.000 eurotan aurreikusitako kontrata-aurrekontua du.\nJatorrizko egitura errespetatzetik abiatzen da proposamena, azkeneko mendean zehar Donostiako portuan arrantza-jarduerari babesa eta ostatua eman dion eraikina izanik. Lehengo ezaugarriak ezabatuko ez dituen irudi berri bat sortzearen ideian oinarritzen da, proiektu berriari ahalbidetzen diona ingurunean errotzea usadio tradizionalak iradokiz.\nTapia Sailburuak prentsaurrekoan azpimarratu du “proposamenak protagonismoa itzuli nahi dio eraikinaren jatorrizko egiturari hasierako estalpe-ideia indartuz”.\nDonostiako alkateak, Eneko Goiak, proiektu honek Alde Zaharreko muellean, hiriaren ingurune eta kokapen bereizgarri honetan, izango duen garrantzia azpimarratu du. Proiektu berriaren baitan, Eusko Jaurlaritzak Donostiako Udalarekin elkarlanean aritzeko erakutsi duen borondatea eskertu du, elkarlan honek “tradizioa eta modernitatea uztartzen dituen eraikin berriaren proiektua errealitate egin duelarik”. Gauzatuko den proiektuak “portu eraikinaren izaera errespetatzen du, portuan gune zentral gisa erreferentziazko egitekoa betetzen duena, erabilera eta itxura berria eskaintzen dio, ikusgarritasun handiko gune berezi honetara egokitzen dena”.\nOkupazio-proposamen berriak edukiontzi handi baten erreferentzia eta izaera hartzen du oinarritzat eraiki berria sortzeko, zeina egituraren agerian berreskuratzeaz baliatzen den –kaxen edukiontzi handi baten itxurarekin– portuko edukiontzi nagusiaren ideia iradokitzen duen eraikin berri bat gauzatzeko, jatorrizko egituratik bereizten dela argi eta garbi erakutsiz.\nVAUMM-eko arkitektoek bolumen garbi eta sinple bat proposatzen da, jatorrizko egituraren garrantzia nabarmentzen duena bere jatorrizko eta oinarrizko estalpe-erabilera gogora ekartzeko. Hizkuntza garaikidea erabiliko da, edozein mimetismo historizista saihestuko duena inguruan lehendik dauden arkitekturekin.\nTapiak aurreratu du udaran proiektuaren xehetasunak itxitzat ematen direnean, martxan ipiniko direla obra martxan ipintzeko tramite administratiboak, “guztia ongi badoa, abendurako obra martxan egotea aurreikusten da”. Lanek 6 hilabetetako luzapena izango dute.\nErabileren programak luzetarako garapen bat mantentzen du, eraikinaren izaera aldarazten duena arrantzari bideratutako jardueren erabileretatik, iparraldeko muturrean, La Jarana moilarantz baxurako arrantzaren balorizazio-zentroa kokatuz eraikinaren erdigunen, izaera publiko nabarmenarekin, muturreraino erdiko moilarantz, EKPren zerbitzuak dauden lekuan. Guztizko azalera eraikia: 925 m2.\nArrantza-jarduerari lotutako erabilerak (130 m2)\nEraikin berrian lau soto kokatuko dira berriro biltegiratzeko gune gisa gaituta, portuan arrantza-jarduera mantentzen duten ontzientzat. Ipar-mendebaldeko muturrean kokatzen dira sarbide zuzenarekin kaitik. Portuko arrantza-jarduerari zuzenean lotuta, hotz-ganbera mantentzen da zuzeneko sarbidearekin kaitik.\nEuskadi Kirol Portuak Zerbitzuari lotutako erabilerak (229 m2)\nHegoaldeko muturrean kokatzen da EKPrako zerbitzuen ekipamendua. Ekipamendu horrek hartuko ditu barnean sozietatearen bulegoak eta kortesiazko kaiaren erabiltzaileentzako zerbitzuak kirol ontzietarako. Zerbitzuen gunea alderik aldeko korridore baten inguruan antolatzen da zuzeneko sarbidearekin dartsenatik eta barruko plazatik, nondik dutxadun jantzigeletara joan daitekeen, sexuaren arabera bereizita, baita komunetara, biltegira, artxibategira, hondakinak kudeatzeko gelara eta garbiketa-zerbitzura. Sozietatearen bulegoak erdiko kaiaren aurrealdetik izango du bere sarbidea.\nBaxurako arrantzaren balorizazio-zentroari lotutako erabilera (420 m2)\nAurreikusita dago etorkizunean erdiko espazioan baxurako arrantzaren garapen eta balorizaziorako Zentro berri bat instalatzea. Zentro horrek, OPEGUI Baxurako Arrantza Ekoizleen Erakundeak sustatuak, Kantauriko arrantzaren sustapen- eta balorizazio-zentro gisa eratzea du asmotzat, baita I+G+B zentro gisa ere baxurako flotak tradizioz harrapatutako espezieetatik abiatuta eraldatutako produktu berrien garapenerako.\nExekuzio-proiektu honetan ez dira biltzen espazio horien barnealdearen exekuzioa eta egokitze-lana, espazioa erreserbatu besterik ez da egiten. Gainera, erdigune horretan maketen tailerrerako espazio bat erreserbatuko da, 20 eta 25 m2 bitarteko azalera erabilgarria duena.\nEraikinaren itxituraren planteamendua\nTomas Valenciano eta Jon Muniategiandikoetxea VAUMMeko arkitektoek eraikinaren itxitura berezia planteatzen dute, batetik, kutsu industriala ematen dioen irudiarekin egiten du jolas, eraikinak bere baitan jasotzen duen arrantza-jarduerarekin duen loturagatik. Era berean, itxitura hori sofistikatu egiten da aisiako jardueretara lotutako erabilera berriak eta baxurako arrantzaren balorizazio-zentro berria barnean hartzeko.\nZentzu horretan, eraikinaren itxiturak kaiko eraikinekin integratzea du asmotzat, inguruko eraikinen antzekoa den material zeramiko bat erabiliz.\nErliebedun zeramikako piezak erabiltzen dira, Lonjako eraikinerako diseinu berezi batekin, non zuriaren eta esmaltatuen 6 tonu-bariazioek distira ematen dioten taula-konposizioari.\nAutore-zeramika espezifikoa erabiliz inguruko eraikuntza-tradizioarekin uztartzea lortu nahi da, izaera garaikidea eta artisautzazkoa emanez, baxurako arrantzaren arrantza- eta balorizazio-jardueretarako eraikinaren erabilera berriei egoki lotzen zaiena.\nAukeratutako zeramikak alderdi bikoitza du; batetik, produktu tradizional bat da baina, kasu honetan, modu industrial batean ekoiztua.\nEraikina 1943tik gaurdaino\nJatorrizko eraikinak 1943ko “Moila estaliaren proiektua Donostiako portuan arraina ontziratzeko” proiektuan du sorburua, Gipuzkoako Portuen Taldeko Zuzendari Ramón Iribarren jaunak idatzitakoan.\nLuis Tolosa Amilibia (Donostia, 1903-Irun, 1956) da proiektuaren ustezko egilea eta XX. mendearen hasierako Mugimendu Modernoaren barruan kokatzen da. “Portaaviones” eraikinaren jatorrizko proiektua Gipuzkoako Mugimendu Modernoaren arkitektura industrialaren erakusgarri interesgarri bat da.\n1979an sute bat izan zen eraikinean arrain-kaxek su hartu zutenean.\n1988an, Julián Segués Echezarreta arkitektoak “Portaviones eraikinaren birmoldaketa” proiektua idatzi zuen, Eusko Jaurlaritzak sustatuta. Proiektu horretan, estalki-egiturak mugatutako espazioan itxitura bat definitzen da lonjaren eta zerbitzu osagarrien erabileretarako, baita espazio horren egokitzapena eta barnealdearen konpartimentazioa, eta bere hormigoizko egituraren saneamendua eta konponketa ere. Hain zuzen ere, 1988ko proiektu horren bitartez, eraikinaren egituraz baliatuz, eguneratzen da ekipamendua, zerbitzu berriez eta portuko arrantzaleentzako biltegiratze espazioez hornituz.\ntapia_gabonetarako_bukatuta... behera kargatu (600 KB)\ntapia_itsasoko_produktuen_b... behera kargatu (1 MB)\nintervencion_tapia_edificio... behera kargatu (10 MB)\ntapia_gabonetarako_bukatuta... 4 MB\nEneko Goia, Donostiako Alkatearekin eta VAUMM-eko arkitektoekin batera


Pentsamendu kritikoaren eta neoliberalaren arteko talka\nGaurtik igandera G20koek goi bilera egingo dute Buenos Airesen. Hantxe bilduko dira munduko potentziarik industrializatuenetako estatuburuak eta gobernuburuak, baita urteen joanean gehituz joan zaizkien herrialde batzuetakoak ere; besteak beste, Latinoamerikako hiru herrialdetakoak: Argentina, Brasil eta Mexiko. Brasilen eta Mexikon gobernuak aldatu berri dituzte —urtarrilaren 1ean eta abenduaren 1ean, hurrenez hurren—, baina zeharo bestelako gobernuak eratu dituzte.\nBestalde, azaroaren 19tik 23ra, Pentsamendu Kritikoaren Nazioarteko I. Foroa egin zuten Buenos Airesen. Hor, hainbat presidente ohi bildu ziren, hala nola Dilma Rousseff eta Cristina Kirchner, bai eta mundu zabaleko beste hainbat ministro, intelektual eta buruzagi sozial ere, zeinek G20koen arteko diskurtso gailenaren bestelako jarrerak proposatu baitzituzten, argi eta garbi. Izena emandakoen kopuruaren arabera, 50.000 pertsona inguruk parte hartu zuten topaketan. Aste honetan, G20koen kontrako protesten ingurumarian, haien goi bileraren kontrako bilera batera deitu zuten ehunka erakunde sozialek: Ekintza Globalaren Astea, Alde G20koak eta NDF izenekoa; jarduera ugari dituzte antolatuak, eta, buruenik, mobilizazio handi bat egingo dute azaroaren 30ean.\nBai Gizarte Zientzien Latinoamerikako Kontseiluaren —Clacso ere esaten diote— zortzigarren konferentzia eta bai Pentsamendu Kritikoaren Nazioarteko I. Foroa antolatzeaz arduratzen direnek kontrako goi bilera bat zela gezurtatu izan dute ahal izan duten aldi guztietan, topaketa bera hierarkizatzeko modu gisa —berez duen izaeragatik eta ez zerbaiten kontra joateagatik—, baina komunikabide gehienetan hala zela nabarmendu dute. Kontuan izanik bi topaketek ere pentsamendu kritikoaren alderdirik entzutetsuena biltzen dutela, batetik, eta pentsamendu neoliberalean gehien aipatzen den alderdia, bestetik, eta kontuan izanik bi topaketak ere hiri berean gertatzen direla astebeteren aldearekin, ia ezinezkoa da ez ahalegintzea instantzia bien artean loturarik egiten behin-behineko izendapenetatik harago.\nPentsamendu Kritikoaren Foroa azaroaren 19an hasi zen, Ferroren kantxan, eta parte hartzaileen kopuruek erruz gainditu zituzten antolatzaileen aurreikuspenak: 26.000 argentinar eta 24.000 atzerritar. Estadioko ateak zabaldu baino ordu batzuk lehenago, jendearen eman etengabeak mukuru beteak zituen ingurumariak; batzuk zelaira sartu ahal izan ziren, baina beste batzuek horrexetarako jarritako pantailetatik ikusi behar izan zuten jardunaldiaren bilakabidea. Roussef arduratu zen irekieraz , eta handik ordu batzuetara Fernandez de Kirchnerrek —hark bere erara— egin zuen moduan, hauxe hartu zuen ardatz: «Autoritarismoaren kontra dauden guztien batasuna». Fernandez de Kirchnerrek, gero, ideia jakin baten inguruan harilkatu zuen eztabaidagai nagusia, presidentetza utzi eta senatari hasi zenez geroztik ohi duenez: bere egin zuen «fronte sozial, zibiko eta patriotiko bat» sortzeko premia.\nPresidente izandakoak analisi harrigarri batzuk azaleratu zituen, hurrengo egunetan ere luze eta zabal aritzeko hizpidea ekarri zutenak. Besteak beste, zaharkitutzat jo zituen ezker eta eskuin kategoriak: «Zatiketarako baino ez dute balio», ondorioztatu zuen. Iruzkin horrek inguruan zituenak ere deseroso sentiarazi zituen, baina baliteke hori ez izatea hain harrigarria ere, kontuan izanik alderdi buruzagi peronistatik datorrela. Gainerakoan, Fernandezek xeheki aipatu zituen gaur egungo gobernuak ekonomia alorrean eragindako triskantzak, eta zera proposatu zuen: aipatua zuen frontea osatzeko, alegia, haren barnean hein berean izan behar zutela lekua bai zapi berdeek (abortuaren aldekoek) eta bai zapi urdin argiek (eskubideen kontrakoek); auzi hori ere luze eta zabal eztabaidatu zen hurrengo egunetan.\nHonako hauek ere parte hartu zuten jardunaldietan: Kolonbiako presidente ohi Ernesto Samperrek, Boliviako presidenteorde Garcia Linerak, Fernando Haddadek, Gerardo Pisarellok, Boaventura de Sousa Santosek, Estela de Carlottok, Adolfo Perez Esquivelek, Manuela Davilak, Ahed Tamimik, Susane Georgek, Saskia Sassenek, Rita Segatok, eta abarrek eta abarrek.\nMohamed bin Salman Saudi Arabiako printze oinordekoa, berriz, G20koen goi bileran parte hartzekoa da. Oraindik ez dute argitu nork hil zuen Jamal Khaxoggi kazetari saudiarabiarra, Riadekin kritikoa zena, baina printze oinordekoa jopuntuan dago. Horren harira, HRW Human Rights Watchek idazki bat argitaratu zuen joan den astelehenean. HRWk jurisdikzio unibertsalerako estatutu bat eskatu die Argentinako auzitegiei, printze oinordekoa gerra krimenengatik eta torturagatik auzipetua izan dadin. Ziurrenik, HRWen eskaera ukatuko dute auzitegiek, baina ikusteko dago G20koen bileran parte hartuko duten buruzagiak Mohamed bin Salmanekin biltzen diren ala ez.\nGarraio publikoa, itxita\nBestalde, G20koen eta haien aliatuen kontrako protesten agendan, hainbat erakunde sozialek bat egin zuten, eta Ekintza Globalaren Astera deitu Buenos Airesen, hiriko hainbat tokitan jarduera sorta bat antolatuta; horiek guztiak mobilizazio batekin amaituko dira bihar, egun hori jaiegun izendatua baitu tokiko administrazioak.\nHainbat erakundek salatu dute ezen, G20koen goi bileraren aitzakian, barne arerioak sortzea sustatzen ari dela gobernua, eta zuritu nahian dabilela disidente politikoen kontrako jazarpen gero eta handiagoa, bai eta protesten kontrako errepresio eta kriminalizazio gero eta handiagoa ere. Urrutira joan gabe, aste hauetan zenbait segurtasun neurri iragarri dituzte; besteak beste, zirkulazio baimenak eskatzea hiriko hainbat auzotakoei, zeinak hesitu egingo baitituzte. Buenos Airesko aireportura iristekoak ziren hegaldiak desbideratuko dituzte, gainera, eta hiriburuko garraio publikoaren zerbitzua bertan behera utziko du administrazioak. Are, Segurtasun ministroak berak aholkatu die hiriko bizilagunei alde egiteko hiritik goi bilerak irauten duen bitartean. «Alde egin hiritik, hiria asko zailduko da eta», nabarmendu du Patricia Bullrichek.\nHau da, era berean, beste kezka nagusietako bat: G20koen goi bileraren aitzakian hartu eta hedatu dituzten segurtasun neurri horiek —tartean, telefono bidezko elkarrizketak entzun eta zelatatu ahal izatea, bai eta sare sozialetakoak ere— ez ote dituzten bilera amaitu eta gero ere baliatuko. Halaber, gonbit horrek zalantza ekarriko du, gastu izugarriak ordainaraziko baitizkio herrialdeari, zeina azken garaiotako krisi ekonomikorik txarrena pairatzen ari baita.


Berrogeialdian zaurgarritasun egoeran egon daitezkeen herritarrak | Gaindegia\n2020-04-12·an argitaratua , 2020-05-13·an eguneratua\n2020ko martxotik Euskal Herri osoan berrogeialdi egoera indarrean da. COVID-19ak sorrarazitako osasun larrialdia medio Espainiako Gobernuak martxoaren 15an ezarri zuen berrogeialdia Hego Euskal Herri osoan, eta Frantziako Gobernuak, bi egun beranduago Ipar Euskal Herrian. Munduko herritarren heren batek normaltasunez etxetik atera ezinik dabil. Ezohiko egoera honek erpin anitz ditu: COVID-19ak sorrarazitako osasun larrialdiak herritarren artean uneko egoerari aurre egiteko premia desberdinak sortu ditu. Osasun larrialdia gainditzean, inork ez du zalantzan jartzen COVID-19aren arrastoak zenbait premia zahar indartu eta premia berriak ekarriko dituela.\nGoiz da osasun larrialdiaren ondorio psikologiko, sozial, ekonomiko edo kulturalak identifikatzeko eta neurtzeko, baina berrogeialdia iraun bitartean zaurgarritasun egoeran egon daitezkeen zenbait herritar multzo kuantifikatzea behin-behineko ariketa interesgarria da. Euskal Herrian hauek lagundu asmoz Batera zaintza sare herritarra, Ipar Euskal Herriko Elkartasun Sarea edota Eusko Jaurlaritzak antolatutako Guztion artean elkartasun sarea martxan jarri dira, besteak beste.\nEgoerari bakardade egoeran aurre egin behar izateak zaurgarritasun ezaugarri bat izan daiteke, eta Euskal Herrian, bakardade egoeran dira 378.400 euskal herritar. Euskal Herriko herritarren %12,2a da hori, baina Ipar Euskal Herrian proportzioa %19,2ra handitzen da. Berrogeialdiari bakardade egoeran aurre egiten ari direnen proportzioa handiagoa da hiriburuetan, hiriburuetatik kanpo baino.\nMendebaldeko famili-egituran bakardadea maiz zahartzaroari estu lotua ageri da, eta euskal lurraldean 65 urtetik gorako 161.500 pertsonek bakardadean bizi dira. Hau da, adinekoen ia laurden bat (%24,3) bakardadean bizi da. Proportzio hau handiagoa da, berriz ere, Ipar Euskal Herrian (%34,8).\nAdinekoen artean beste 292.900 herritar etxean seme-alabarik gabe bikotekidearekin bizi dira. Hau da, etxean ez da oinarrizko beharrak asetzeko erosketak egitera joan daitekeen 65 urtetik beherako pertsonarik. Adinekoen %44,1a egoera honetan bizi da. Proportzioa handiagoa da Iparraldean Hegoaldean baino.\nGuraso bakarreko familiak zaugarritasuna pairatzeko arriskuan dira, bai zaintza aldetik zein alor ekonomikotik. Izan ere, gabezi materialak nozitzeko arriskua ia hirukoizten da guraso bakarreko familietan, Euskal A.E.n Eusko Jaurlaritzaren Behar Sozialei buruzko Inkestaren arabera (2018). Guraso bakarreko familietan bizi dira 305.100 herritar (izan seme-alaba, izan guraso), familia horietan emakumeak gehienetan buru.\nBerrogeialdi egoeran herritar askoren diru iturriak desagertu edo murriztu egin dira, baina hilero bezala gastu esanguratsuei aurre egin beharrean jarraitzen dute. Etxebizitzari loturiko gastuak lotzen ditu herritarren kopuru garrantzitsua: Hego Euskal Herriko bizikidetza-unitateen %28,5ak etxeko hipoteka ordaintzeko beharra dute. Ez dago Ipar Euskal Herrirako datu baliokiderik, baina baliteke kopurua apalagoa izatea.\nEtxebizitzari loturiko gastuen arrastoan, Euskal Herriko bizikidetza-unitateen %16,3ak hilero etxeko alokairua ordaintzeko beharra du. Proportzioa nabarmen handiagoa da Ipar Euskal Herrian (%38,7), non alokairuan bizitzeko hautua Hego Euskal Herrian (%13,5) baino ohikoagoa da.\nBerriki Eusko Jaurlaritzako Prospekzio Soziologikoen Kabineteak argitaratutako inkesta baten arabera, Euskal A.E.ko herritarren %85ak ongi darama berrogeialdia. Adinekoek haurrek baino okerrago aurre egiten ari dira egoerari, baina klase sozial baxuetako haurrek beste maila sozioekonomikoetakoak baino okerrago daramate berrogeialdia. Oro har, joerak aldakorrak dira maila sozioekonomikoaren arabera: klase sozial baxuko herritarrek okerrago daramate konfinamendua, beldur handiagoa dute kalera irtetean, kirol gutxiago egiten dute, telelan gutxi egiteko aukera dute eta menpekotasun bat duten pertsonak laguntzeko prestutasun handiagoa erakusten dute. Nolanahi ere, herritarren %80a koronabirusak familiaren ekonomian izango duen eraginagatik kezkatua dago, eta kezka-maila, klase sozial guztietan antzerakoa da.


Eusebio Erkiaga: Araibar zalduna\nIturria: Araibar zalduna, Eusebio Erkiaga. Kuliska Sorta, 1962\nDiruaren egarriaz ere jarduten zuten aldi artakoak, iñoiz baiño sutsuago. Araibar-en arazu batzuk ez zebiltzan osoro gustora, hotel eta antzokiko bazkune artakoak beuren eztabai eta asmo bedegarrak bai zituzten. Irabaziak eta moral-arauak alkarri muturrak ausi bearrean ziranetan, orduan izaten ziran iskanbillik politenak. Batzuen iritziz, diruaren iturri guztiak ur gardena eta emankorra zuten. Irabazi ezkero, beste kontuak bakoitzaren lepo uztekoak ziran. Ur ona edan eta zindoro bizi edota ur likindua iretsi eta pozoiturik geratu, or konpon. Norberak daki zer gauza erosi; komeni zaiona; kaltegarriaz jabetu baldin ba da, eta dakiala, norena izango errua? Ez zan, gaiñera leenago bezela. Bai egunerokoetan eta bai elizako-ateetan ere, nai zuanak, ikus zezakean jaialdi bakoitzaren iritzia, zindotasunari buruz.\nBatzarrera dei egin zuten igande batean.\nIñork ez zedukan hotelera joan bearrik; nai zuana joan zitekean, uraxe baiño garestiagorik eta merkeagorik ere ba zalako irian.\nEta teatrura, berdintsu zan. Ara zioana, bere gogoz ziran, iñolarez bearturik eta lotuta. Eta an, izan ere, berdin ematen zituzten monjen teatru-lanak, naiz «Las Leandras» doiñudun zarzuela ere; Calderon ospatsuaren lanen bat edota azken-soiñu ta baillet ariñez ornitutako dantzari zailuen varietés diralakoak, beti ere soiñekoz urri ta murritz, eragozpen baitira Madame Pompadour-en aldiko gona zabal, borobil eta anpatuak.\nEta filmen eztabaida aura berriz! Emen ere alde bitan bananduak ziran baltsu artako lagunak. Batzuek, modatik joandako gizon egiñak eta emakume elizkoi ta jaieratsuak geienbat, 2 baiño lumeru jasoagoko filmik ez zala, —zioten—, areto artan pasatu bear; erakutsarazpen orren erantzupenik ez zutela beuren barruak jasan nai. Oien iritziok, ordea, beste saillekoak irrika eta parreka artzen zituzten. Bai zera erantzupenik! Diruaren pozak isilaraz zezakean kezka txikerrenaren oiu motela.\nJakiña ba! Ez-ta alderatzekorik ere!!...\nKristo-ren pasioa ta santuen bizitzak edota erri-oidurazko teatru-kutsuzko pelikulak baiño mamitsuago, emankorrago ta aitorrago ziran, tokitan ere, Rebeka, Aizeak eraman zuana eta Eguzkipean alkar-iltzen, esaterako... Oiek ematen zuten dirua, oiek! Eta zertarako sortua zan ba baltsu aura, dirua irabaztearren baizik?\n—Garatzak, ortarako sortuak dira, sakelak gizentzeko geienbat —ziotsen Araibar-ek, arduradun edo gerente bezela—. Urtearen buruan, kontu-garbitasuna eta bidezko dan korbona nai duzute, eta nola banandu, eralgitakoak jasotakoak baiño murritzago izan ezik, edo obeki esan, irabaziak ereindakoak baiño zati aundiaz gizenagoak ez baldin ba dira? Kezka ta zimikoz jardun bearra baldin ba dugu, gure aldetik uzteko gertu gaude. Talde bi oiek ba, erabaki batera jo bearra dute. Edota batzuek artu edota besteak jabetuaz, bazkune au dirutan zertu, eta bakoitzari berea emanaz, aurrera egingo dutenak guztia ordaindu dezatela. Orixe da alde batekoak, nire aldekoak uste dutena. Garatza, garatza da, eta ez txatxukeria.\n—Ainbesterik zertan esan ez duzu, Araibar jauna —jardetsi zion Andertxo-k beste taldekoen izenean. Gure amaren mordoxkak ere nai luke bere bidezko irabazpena lortu, baiña, mailla zindoko zera ez baldin ba da, aurrerantzean garatz au uzteko gertu dagola adierazteko zuei, esan dit.\n—Ederki itz egin du —zion adurra zeriola Martolo Fraille zeritzan gizon, bola antzekoak—. Emen agiri danez, aburu bitan banandu gindezke pertsonak. Bata: naiz eta diru eskasago etxeratu, barrua pake-pakean zaitu. Bestea: nola edo ala, urreaz jabetu; etzaio axola, erriko ta erbesteko nabarmenkeria guztiak jendearen belarri-begietan jarri, eta barruko kontu oiek inpernuko Txomin-ek erabaki ditzala.\n—Bai, olaxen da —gaiñeratu zion Andertxo-k, Usategiren billobak—. Guztiok batean jarraitzea eziña dala ikusi dugun ezkero, egin dezatela eskeintza eta onartzen ba da, baldintza eta zeetasun guztiekin, geratu ditezela, bai hotel eta bai teatruarekin. Guk, gure aldetik, artuko dugu abiadura zintzoagoa beste bidetik.\n—Noiztik ona orrenbeste zintzotasun... Usategitarrak!\n—Noiztik onera, ez dakit, Araibar, baiñan ain zuzen zuri, edo zurekin naastu bidean zioanari eman nion nire emaztegeiaren bitartez, irakaspen txiki bat. Eta ez zaio damutu animadun ari, gure oarkizun egokia.\n—Buru txarra ez baldin ba duzu, gomuta ezazu arako Dorote bat eta aski da, au ezpaita biren arteko zeaztasunak auzipe jartzeko tokia... Orra argi esan.\n—A, zu izan al ziñan? Nire bizitzan sartzeko eskubideak ere ba al dituzu?\n—Zurean, zuk nai ez baldin ba duzu, ez. Neskatxa arenean, bai.\n—Tira, jaunak, naikoa da —gaiñeratu zioten gizon sudur luze ta begi aundi batek—. Eztugu emen bear asarrerik ez astia alperrik galtzerik ere.\n—Bukatzeko, ba, ona emen nirekin daudenen eskeintza: nireak —zion Araibar-ek— zio batzuk eta diru-neurri bat burutan artua dute. Zazpi milloe ta erdi emango ditugu, etxe ta beste zeren eskubideak gure esku geldi ba ditez. Bost urteren buruan, diru orren zorra garbitua izango da, osoro zuritua; bizkitartean euneko sei ordainduko dizuegu zintzillik dagoanaren emaitz bezala. Alegia, bost urteak bete orduko zearo ordaiñi al ba geneza, eskubidea ere izango genduke, une artararteko korria soillik emanaz, irabazi bezela; diru-adarraren berezko etekiña. Zuek pentsa ezazute, ba, eta urrengo batzarrerako gertu izan erabakia artzeko.\n—Ori ez da gaizki esana. Guk gure dirua jasoko dugu, eta negozio zikiñetan jardun nai duanak, ikus beza bere adua, eta or konpon.\nEtxeratu zanean, pozez zegoala zirudian Araibar zaldunak.\nEtxerik ez zeukan euki berak; apopillo zegoan alargun baten etxean, eta ostatu artan ba zeramazkian pare bat urte baiño geiago. Ez zegoan, esan oi danez, seme bat bezela, ez; semea izateak menpeko izatea esan nai baitu maiz. Zaldun bat bezela zegoan, pagatzen zuan, eta ori egin ezkero, bere eskubideak zituan eta... beste egin bearrik gutxi edo baterez. Aren bizimodua bere gisakoa zanta, ugazabandre arek ez zuan besterik egiten etortzen zanean: jaten eman, eta osterontzean, aren gela apaiñik eta beti orniturik eduki, betiere txukun, ori bai, eta aren soiñekoak eta beste zerak ongi begiratu ta zaitu.\nOrtaz gaiñera, Araibar-ek etxean edo ostatutzakoan, itz egiteko gogoa izaten zuanetan, egoki izaten zitzaion ugazabandreari, zaldunari arretaz entzutea. Bestelan ez zion arek asarrebide makala sortzen. Eta berriz, Manu-k kontu esateko aizerik ez zuanetan, ai orduan, alperrekoak izaten ziran etxekandrearen sudurra sartzeko gurariak eta erreguak. Alperreko ezezik, kaltegarri ere bai, zaldunak ezpait zuan beiñere ontzat ematen berari galdekizunik egiterik, berberak aurretiaz baimen tertziokoa eman gabe.\nEtxera zanean, ba, eguerdiko orduak iraganik ziran, eta alarik ere ez zuan gertu aurkitu maia, bazkaritarako agur txeratsua egiñaz.\n—Igandetako bazkaria lauretan al da beti? —galdetu zion amarruki eta destaiñez Araibar-ek etxekandreari.\nMezatan izan ote zan ba etxekandrea, eta belukoan atan ere!, bazkaria gertu ez egoteko? Bai zera beluko mezatan! Eguna zabaldu baiño leenago zekian arek elizako ateak igarotzen, eta pare bat meza ere gutxienaz beti entzun.\nGeroago zuan, geroago, andretxo arek bere seta edo detua, edonork oi duan bezela. Eguneroko papera, asi aurretik eta azkeneraiño irakurri oi zuan, batez ere emakumeentzat irakurgarriena oi dan arian: ilberriak, ezkontzak, jaiotzak, esku eskatzeak, karrera-bukaerak, joan-etorriak, eun eta bost urteko atso baten bizimodua, orniketa-bazkunaren aginduak olloaren berriekin-eta, moden irudiak, zineetako gorabeerak, elizako albistak ere bai, eta sal-erosian zebiltzanen iragarki bakanak. Politika, ekonomi eta esport-konturik, ez asko. Radiotik ere entzuten eta jarraitzen zituan adi-adi entzunarazten zituzten sailleri guztiak, lapurrenak eta, amodiozkoak eta, eriotzaz beterikoak eta...\nBaiñan, eta arratsaldeko ordubiak eta geiago izanik, Manu geien aztoratzen zuan zergatia eta amorrazioz jarten zuana, beste aura zan: andre arek, asteko erropak eta, igandeetan garbitu bearreko seta, astelenari itxedon gabe. Manu-ren alkandorak egunero garbitzen zituan, eta beste zerbait ere bai noski. Etxeko bukata nagusia, aurreko belaunaldikoak astelenetan egin oi zutena, ugazabandre elizarakoi arek, iganderako gertatzen zuan eta asi eta bukatu ere bai. Eta ori ezin jasan zuan Manu maitaketari ibiltaun arek.\n—Atso barrabanaren jai-egunetarako jita biurria! Norengandik ikasi ote du onek orrelako gauza berririk, beiñere irizulo ontatik atera ez da-ta!\nEta bein berriro, adierazi ere egin zion andre Filo-ri, auxe baitzan aren izen borobilla.\n—Igandeetan egin bear al duzu lanik geien, andre Filo?\n—Ez, besterik egitea ez dugu ta, ezin ezer egin gabe besoak antxumaturik egon, ba. Gaiñera lanik geien ez da egiten, orixe ez, Araibar jauna!\n—Nik baietz uste dut ba. Mezarik ez al duzu entzun gaur?\n—Bai, Jainkoa lagun, iru ere.\n—Eta gero, nola saindutzen duzu zuk eguna? esku-lan zakar oietan aritu izanik, atergabe, gelditu eziñik?\n—Etxeko lanak ez dute amairik iñoiz, eta...\n—Nai duzulako. Dana dala, jakin ezazu ori ere pekatu dala.\n—Ni, pekatu egiten? Ona emen sermolari berria.\n—Bai, nai duzuna esan ezazu. Txikitan ikasia dut, beste aazturiko zer askoren artean arako esaera: «irugarrena, jai-egunak jai-egitea». Eta zuk, andre Filo, ez duzu agindu ori be-te-tzen...!\n—Arrigarri da, zera, zu bezelako bergante-xamar batek ni bezelako bati irakaspenak aurpegira jaurtikitzea!\n—Bai, andre Filo, gauzak nola diran! Eta zorionen bategatik, ara, an beeko Peru Beltzaren sutegira joan gabe ateratzen ba zera, amaika bukata eta lexiba jo bearko duzu zeruan sartu baiño leen, ain zuzen ere zerean, garbitokian! Nun leku egokiagorik bukata-giñean jarduteko antxen baiño!... Ja, ja, jai!\n—Errekontxo! Oroipenean dituzu, alegia, betiko egia eder oiek, zu beti ortik-emendiko bizi modu narratsean ibilli arren!\n—Bearko gomutan izan, andre Filo. Ez duzu beti zillegi iñoren pekatuak aztertzen eta astintzen ibiltzerik. Bakoitzak ditugu gureak, noski ba, eta... atso mezajale eta jai-zapaltzaille diranak ere bai, dudarik gabe.\nIsilik geratu zan, isilik, andre Filo, Manu-k sartu zion zirikada zala ta etzala. Ba zegoan bear-izanik ere. Baiñan, esanok gorabeera, jai-arratsean, barlan, an isekiko zituan atsoak, leiorik leio zedukan lokarri luzean, egundoko bukatadaren emaitzak: maindire, buruko, zapi, atorra ta alkandora, barruko miesak, oerako jantziak, kortinak, eta beste zerik ugari.\nManu-ri seigarren eta bederatzigarren aginduai buruzko jardunak egiten zizkionak, galdua zuan irugarrenaren jatorri eta esan-naia. Eta bakoitzak, leengo lepotik zuan burua.\nManu-k atsegiñez asi zuan maitakeri-bide berria, ta jarraitu zuan, arako donostiar Nini-rekin. Emen, ordea, gauza bakana jazo zan.\nSarritan joan oi zan, beraz, giputz iri nagosian atera zitzazkion garatzetara. An ez zegoan batere arriskurik, eta etorkizunak ez zion ezertariko buruausterik ematen. Izadiaren legeak, baiña, batzuetan paradoxadun eta itzulelezko dirudite. Biak makurbideak izanik, neskatxa gazte doakabe arek eskatu ez zuana iritxi zuan, azalez aren ondamendirako. Nini gibelandiak, ordea, nai eta bear zuan emaitz guri, aur borobilxko bat izaterik, ez zuan lortu.\nAsiera loretsua izandakoa, egunak joan egunak etorri, gogaikarri itzuli izan zitzaien biai, bai Manu-ri eta bai Nini-ri, laketak bere neurria medar eta mergatza dualako.\nEta orrelaxen zioan ibituaz ibituaz, makalduaz makalduaz ezkonga eta ezkondu saltzaille aien artean, kalean bertan ustekabean izetu zan griña-txinparta.\nGero ta ugariagoak izan ziran alkar-ikusi bitarte egunak, eta egoera arek ez zekarren beste ondorenik, beti oi dana baizik. Aaztutzen aaztutzen, noizbait gogoa epeldu, geiago batu ez, eta bakoitza bere aldetik antolatu. Nini-ren senar tentelak susmoa edo norbaiten salakuntza jaso zuanean, ordurako joana zan aren emaztearen Manu-rengako jita leratsua. Ez zuan aurrik izan, eta Nini ren asmoak utsaren pare geratu ziran.\nOrtik ez da ateratzen Manu-ren bide oneratzerik. Onek lendabizikoak zituan eskuarki aiengana urbildu ezkero; bikote erregarriak ba zuan artean zima gaiztorako joera donga aura: alegia, Mimex eta Ani lilitxoak, bargastak, beti lausengurako gertu, prakadunai dirua zirin-zirin biltzeko eta lan zintzoren batean jardun orde, alperkerian eta likiskerian bizitzako urterik onenak emateko.\nAraibar-en neska-saillean, Kolombine eta Dorote geratu ziran garbi ta goragarrien. Onek batzuetan zer pentsatu eman oi zion Araibar-i. Emakumeak, ordea, ona ta txarra batean omen zeuzkaten —aren iritzi berekoian. Azken aldikoak bakarrik azterturik, berbarako: Loli, zintzoa izan zan, baiñan xinplea, erritxoko nexka, zuntzun-samarra agian; eta ona zalakoan... bere burua ez zuan il ba? Dorote ere, jasekoa, itxurazkoa zan, maita-erreza, polita; baiñan... barru gogorrekoa, biotz legorrekoa, ezker gaiztokoa, eta aren izterbegia? Saldukeria egin omen zion arek Manu-ri: alegia, denpora eldu baiño leen aldegin, bertzeak erori ziran jokoan irristatu gabe igesegin; eta ori ez zan barkakizun.\nEta Nini ere, zer ba? Emankor eta eskariberaa izan zan; baiñan asper-miñak jo zuan luzaroegi baiño leen. Xarmanta zan izan, amorante ona, batasun-asmoz biak ibilli ziran artean; bizi aundiko emakumea nolanai, ere. Iraupenik gabea, ordea.\nAinbat ezagutu ostean, ugariegi izan ondorean, soil izatea, bakarrik bizitzea ez zitzaion, egunetik egunera, ordurarte bezin bizigarri. Adiña, edota aragiaren nekea... Beste zerbaiten susmoa edo gurari-zimikoa sortzen zitzaion biozpean.


Hauteskundeak Gasteizen - Wikipedia, entziklopedia askea.\n1979tik 1999ra Jose Angel Cuerdak kudeatu zuen Gasteizko alkatetza, batzuetan EAJ alderdiaren babesean, beste aldi batez EArenean.\n1999tik 2007ra, Alderdi Popularrak izan zuen udal agintea, Alfonso Alonso alkatearen bidez. Agintaldi haren hasieran, PSOEren babesa izan bazuen ere, geroago, PPk gutxiengoan agindu zuen Gasteizen. Horrek proiektuak aurrera ateratzeko desadostasun eta arazoak sortu zituen, inork gehiengorik ez zuelako.\n2003ko udal hauteskundeetan, berriz, boto kopuruari dagokionez, PPk 38.248 boto lortu zituen, EAJk eta EAk 36.852, PSOEk 29.996 eta EBk 10.060. Boto baliogabeak 6.277 izan ziren eta zuri bozkatu zutenak 1.723. Aipagarria da boto baliogabeek izan zuten gorakada, ezker abertzaleak Gasteizen udal hauteskunde haietara aurkezturiko zerrenda (Gasteiz Izan) Espainiako Auzitegi Nazionalak legez kanpo utzi eta gero.\n2007ko udal hauteskundeak PSOEk irabazi zituen, gehiengo erlatiboz. Gasteizko EAE-ANVren hautagaitza legez kanpo utzi zuten, eta, ondorioz, boto baliogabeak ugari izan ziren. Hauteskunde haien ondorioz, Patxi Lazcoz (PSOE) izendatu zuten Gasteizko alkate.\n2011ko hauteskundeen ondoren, PP alderdiak eskuratu zituen boto gehien. 2011ko ekainaren 11n Javier Maroto izendatu zuten Gasteizko alkate.\n2015eko udal huteskundeetan, PPk izan zuen garaipena berriro ere, baina azkenean EAJko hautagaia izan zen alkate boto kopuruan hirugarrena geratu arren. Honela izan zen, EAJ, EH Bildu, Hemen Gaude eta Irabazi-ren 14 zinegotzien laguntzari esker. Javier Marotok bere taldeko bederatzi zinegotzien botoak izan zituen.\nOrriaren azken aldaketa: 15 ekaina 2015, 21:30.


Money, money, money... — Eibar.ORG | Eibarko peoria\nHemen zaude: Hasiera / Blogak / Nire uste harroan / Money, money, money...\nXabier Mendiguren 2006/12/12 14:03\nAzaroaren hasieran, idazle katalan, galiziar eta euskaldunen urteroko topaldia ospatu zen; hiru nazioen artean txandaka antolatzen da Galeusca literarioa, eta aurtengoa euskaldunoi egokitu zaigu. Iruñean gauzatu den XXIII. edizio honek gai zentral bat izan du hitzaldi, mahai-inguru eta eztabaidetarako: tabua, dela alderdi afektibotik, dela politikotik, dela estetikotik ikusita. Han esandakoen gainean interesa dutenentzat liburu eder askoa kaleratu du Idazle Elkarteak, mintzaldi eta ipuinak hiru hizkuntzatan jasoz.\nNik bisita laburtxo bat egin nuen Iruña Park hotelera, baina handik egun batzuetara, han izandako idazle batekin berbetan ari nintzela, halaxe esan zidan: "Era guztietako tabuak jorratu ditugu; hor ibili gara, intzestua gora, kanibalismoa behera... Idazleak gizarteko tabuak hausten aitzindari izan behar duela aldarrikatu da behin eta berriz. Baina badakizu zer ez den behin ere aipatu? Dirua".\nSolasaldi horretaz gogoratu nintzen aurrekoan, Durangon nengoela bat-batean Sautrelakoak etorri zitzaizkidanean, beste idazle batek bota zidan galderari erantzun behar niola-eta. "Zertaz ez zenuke sekula idatziko?" galdetu zidan Miren Agur Meabek, eta gehiegi pentsatu barik bota nuen arrapostua: "Diruaz". Nire zalantza da, ea gutxi interesatzen zaidalako baztertzen dudan gai moduan, ala duen garrantzia eman nahi ez eta tabu baten moduan ezkutatzen dudan.